Jangan tunggu nilai Ringgit merudum baru nak bertindak

Penulis sebenarnya tidak senang duduk apabila melihat kedudukan ringgit yang semakin melemah akhir-akhir ini.

Tambah membimbangkan apabila Menteri Kewangan tahun 1976-1984, Tengku Razaleigh Hamzah telah menggesa kerajaan supaya bertindak mengatasi krisis ringgit dengan menumpukan pembaikan pasaran tukaran mata wang asing.

Tengku Razaleigh atau Ku Li yang pernah memegang jawatan sebagai Pengerusi Bank Dunia dan IMF, Bank Pembangunan Asia dan Bank Pembangunan Islam itu juga berkata, ringgit juga dijangka merosot dalam masa terdekat.

Katanya, ada ramalan yang mengatakan nilai ringgit boleh merosot sehingga RM5.50 berbanding AS$1.

Seperti yang semua sedia ketahui, tiga hari lepas ringgit telah merosot kepada RM4.40 kepada AS$1 dan berbanding jiran terdekat kita Singapura, Malaysia telah merekodkan nilai terendah dalam sejarah apabila 1 Dolar Singapura bersamaan RM3.1964.

Dengan kemerosotan tersebut, banyak impak yang dirasai oleh rakyat Malaysia ketika ini kerana pada tahun 2020 sahaja, Malaysia mengimport makanan bernilai RM55.4 bilion. Sudah pasti, lebih banyak wang perlu dikeluarkan kerajaan apabila nilai ringgit merosot dengan mendadak.

Contoh mudah yang kita sudah rasa dan akan mulai rasa dalam masa terdekat ialah harga barang di sekeliling kita akan meningkat ketara kerana kebanyakan barang dan produk yang berada di dalam negara diimport dari luar.

Daripada alat ganti kenderaan, pakaian, makanan dan apa saja yang diimport sudah mengalami kenaikan dan akan meningkat jika nilai ringgit terus merosot.

Penulis ada ternampak iklan kedai 2 Ringgit di kawasan kejiranan yang terpaksa menaikkan harga barang dijual kepada RM2.20, kemudian RM2.40 dan baru-baru ini terpaksa menaikkan lagi kepada RM2.60 kerana harga barang yang diimport itu mengalami kenaikan harga.

Banyak peniaga juga mengeluh kerana tidak mampu mengekalkan harga barangan jualan masing-masing ketika ini dan ada yang telah gulung tikar kerana tidak mampu membuat pusingan modal bagi mengimbangi pelbagai kos yang meningkat mendadak.

Dalam media sosial pula, banyak keluhan rakyat yang tertekan dengan kos sara hidup yang meningkat di mana kadar inflasi yang tinggi menjadikan nilai wang yang berada di tangan rakyat menyusut dengan ketara.

Ia dapat dirasai apabila nilai RM50 yang dimiliki ketika ini, tidak banyak barang yang mampu dibeli kerana kebanyakan produk yang dijual mengalami peningkatan yang berlipat kali ganda.

Mereka juga bimbang apabila kerajaan dilihat tidak kompeten untuk menangani isu kejatuhan ringgit.

Ini kerana sehingga kini belum ada sebarang kenyataan konkrit daripada Perdana Menteri Datuk Seri Ismail Sabri Yaakob berhubung isu kejatuhan ringgit sama ada beliau tidak mahu campur ataupun membiarkan isu yang amat penting itu diuruskan oleh Bank Negara Malaysia (BNM) dan Menteri di Jabatan Perdana Menteri (Ekonomi), Datuk Seri Mustapa Mohamed.

Sepatutnya isu besar melibatkan ringgit perlu keprihatinan segera PM berbanding isu-isu sampingan lain yang mungkin boleh diuruskan di ‘level’ menteri sahaja. Penulis percaya PM memahami perkara ini dan pasti akan melakukan sesuatu ‘demi Keluarga Malaysia dikasihi’.

Mohd Azam Mohd Atan
Penganalisis politik dan ekonomi

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


KJ jumpa Muhyiddin, kongsi gambar tanpa keterangan di IG

Di sebalik teka-teki hala tuju politiknya selepas dipecat UMNO awal tahun ini, Khairy Jamaluddin Abu Bakar mengadakan pertemuan dengan bekas bosnya, Tan Sri Muhyiddin Yassin dipercayai berlaku hari ini.

Bekas Ketua Pemuda UMNO itu berkongsi gambar bersama Muhyiddin yang juga Pengerusi Perikatan Nasional (PN) di akaun Instagramnya, tengah hari tadi.

Namun beliau tidak menyatakan sebarang keterangan pada gambar itu.

Sabtu lalu, Muhyddin mengesahkan bekas menteri kesihatan itu bakal bertemu dengan kepimpinan PN pada minggu ini tanpa menyatakan tarikh.

Bulan lalu, Muhyiddin menawarkan Khairy untuk menyertai Bersatu dengan jawatan sebagai ahli MPT namun beliau meminta diberi masa bagi mempertimbangkan tawaran tersebut.

Untuk rekod, Khairy sebelum ini dipecat UMNO sebelum berlangsung pemilihan parti kerana hasratnya untuk bertanding melawan Presiden, Datuk Seri Ahmad Zahid Hamidi.

Sebelum ini, Perdana Menteri, Datuk Seri Anwar Ibrahim mendedahkan telah mengadakan pertemuan dengan Khairy bersama beberapa pemimpin lain termasuk bekas menteri kewangan II, Datuk Seri Johari Abdul Ghani.

Namun tidak dapat dipastikan peranan Khairy dalam perbincangan hala tuju ekonomi negara itu.


2,996 mangsa banjir pindah ke 33 PPS sehingga tengah malam tadi

Seramai 2,996 mangsa banjir daripada 854 keluarga di tiga negeri – Pahang, Johor dan Sabah – dipindah ke 33 pusat pemindahan sementara (PPS) setelah kawasan mereka dinaiki air, susulan hujan lebat berterusan.

Agensi Pengurusan Bencana Negara (NADMA) dalam kenyataan jam 12 tengah malam tadi, memaklumkan pemindahan itu melibatkan enam daerah di tiga negeri berkenaan sejak semalam (24 Januari 2023).

Johor merekodkan jumlah mangsa tertinggi yang dipindahkan iaitu seramai 2,912 daripada 833 keluarga dari empat daerah, melibatkan 30 PPS, dengan trend meningkat.

Di Segamat seramai 1,392 mangsa daripada 393 keluarga dipindahkan ke 13 PPS; diikuti Kluang (785 mangsa, 223 keluarga, sembilan PPS); Kota Tinggi (471 mangsa, 120 keluarga, enam PPS); dan Mersing (264 mangsa, 97 keluarga dan dua PPS).

Di Pitas, Sabah pula seramai 77 mangsa banjir daripada 19 keluarga dipindahkan ke dua PPS yang dibuka, juga dengan trend meningkat.

Di Rompin, Pahang, seramai tujuh mangsa daripada dua keluarga dipindahkan ke sebuah PPS.

Sementara itu, menurut data Jabatan Pengairan dan Saliran (JPS) sehingga tengah malam tadi, air di empat sungai di Johor dan satu di Pahang mencatat bacaan melebihi paras bahaya.

Sungai yang bacaan melebihi paras bahaya di Johor ialah:

Sementara itu, Sungai Pukin di Rompin, Pahang pula mencatat bacaan 45.01m berbanding 40.80m paras normal.


Israel rekod 200 lebih kes cacar monyet

Israel merekodkan 208 kes cacar monyet setakat ini, dengan 11 kes baharu dilaporkan dalam tempoh empat hari lepas, menurut Kementerian Kesihatan Israel pada Ahad.

Setakat ini, lebih 2,000 orang yang berisiko telah menerima dua dos suntikan vaksin, menurut kementerian itu, lapor Xinhua.

Israel pada akhir Julai mengumumkan program vaksinasi untuk golongan berisiko, dengan penghantaran 5,600 dos vaksin dihasilkan oleh firma Denmark Bavarian Nordic.

Penghantaran 4,400 dos lagi dijangka tiba pada September.

Kementerian menambah bahawa ia sedang mempertimbangkan untuk memperluaskan kriteria penerima vaksin bagi memanfaatkan penggunaan semua dos serta membeli dos tambahan. – Bernama


Semua Ahli Parlimen PAS tolak keputusan Zahid, kekal sokong Muhyiddin

Semua 18 Ahli Parlimen PAS memberi sokongan tidak berbelah-bahagi terhadap kepemimpinan Tan Sri Muhyiddin Yassin sebagai Perdana Menteri Malaysia, sekali gus menolak pendirian pemimpin rakan mereka – UMNO – dalam gabungan Muafakat Nasional (MN).

Presiden PAS Datuk Seri Abdul Hadi Awang dalam satu kenyataan hari ini dengan tegas berkata:

“PAS mempertegaskan sokongan sepenuhnya kepada YAB Tan Sri Muhyiddin Yassin sebagai Perdana Menteri, termasuklah sokongan tidak berbelah bahagi sekalian 18 Ahli Parlimen PAS.”

Kenyataan PAS dibuat susulan tindakan Presiden UMNO Datuk Seri Ahmad Zahid Hamidi menarik balik sokongan terhadap kerajaan Perikatan Nasional (PN) dan Perdana Menteri, serta-merta ketika sidang medianya awal pagi tadi.

“PAS turut melahirkan kekesalan terhadap sebarang tindakan yang boleh menggugat kestabilan politik dalam negara, khususnya dalam keadaan Kerajaan sedang berusaha menghadapi krisis kesihatan dan krisis ekonomi yang sedang melanda negara,” katanya dipercayai merujuk kepada kenyataan Zahid.

Abdul Hadi berkata PAS juga menyeru seluruh rakyat Malaysia untuk bersatu hati mendukung langkah-langkah kerajaan dalam menangani pandemik Covid-19, terutamanya bagi menjayakan Pelan Pemulihan Negara (PPN) yang sedang dilaksanakan.

Zahid awal pagi tadi menyatakan pendiriannya menarik balik sokongan kepada kepemimpinan kerajaan PN dan Perdana Menteri Tan Sri Muhyiddin Yassin berkuat kuasa serta-merta.

Terdahulu, Ahli Majlis Pimpinan Tertinggi Bersatu, Datuk Rosol Wahid menyifatkan keputusan Zahid itu sekadar melepaskan dirinya kerana gagal mengurus UMNO.

“Nampak sangat keputusan dibuat ada percanggahan pendapat dalam kalangan ahli MT (Majlis Tertinggi),” kata bekas Setiausaha Badan Perhubungan UMNO Terengganu itu.

Sebelum itu, bekas Setiausaha Agung Barisan Nasional (BN), Tan Sri Annuar Musa menyifatkan kenyataan Zahid tersebut menyeleweng daripada topik perbincangan yang berjalan malam tadi atau dalam erti kata lain yang dibincang tapi lain pula yang keluar dari mulutnya semasa membaca perutusan sidang media itu.

“Sebaik saja Presiden UMNO selesai membuat kenyataan media lewat tengah malam tadi, saya dihubungi beberapa ahli MT yang menyatakan kenyataan media Presiden tidak menggambarkan keputusan mesyuarat MT,” katanya dalam satu kenyataan.

Malah, Annuar mendedahkan hasil daripada maklumat yang diperolehnya, kenyataan media semasa siaran sidang media tersebut sudah dirancang lebih awal sebelum berlangsung mesyuarat MT jam 8.30 malam tadi.


Mahkamah boleh buat keputusan segera terhadap Najib: Peguam

Terdapat banyak ketidakpastian tentang apa yang akan berlaku dalam rayuan terakhir bekas Perdana Menteri Datuk Seri Najib Razak, berhubung kes SRC International Sdn Bhd berikutan keengganan peguamnya untuk membuat sebarang hujahan pembelaan.

Pada Jumaat (19 Ogos), peguam utama Najib, Hisyam Teh Poh Teik memaklumkan kepada lima hakim Mahkamah Persekutuan, diketuai Ketua Hakim Negara Tun Tengku Maimun Tuan Mat, bahawa beliau tidak akan mengemukakan hujahan lisan untuk Najib.

Tengku Maimun bagaimanapun berkata mahkamah akan menangani perkara itu pada Selasa ini, sambil mengarahkan Hisyam turut hadir. Mahkamah sebelum ini menetapkan 15 hingga 19 Ogos serta 23 hingga 26 Ogos untuk mendengar rayuan berkenaan.

Sehubungan itu, menurut Bernama, ramai dalam kalangan pengamal undang-undang berpendapat bahawa mahkamah tertinggi itu boleh membuat keputusan serta-merta walaupun tiada hujahan daripada peguam bela Najib.

Peguam Mohamed Haniff Khatri Abdulla berkata Mahkamah Persekutuan boleh membuat keputusan berdasarkan hujahan bertulis yang difailkan sebelum ini oleh pasukan pembelaan Najib di Mahkamah Rayuan tahun lepas.

Beliau berkata ia juga boleh dibuat berdasarkan petisyen rayuan yang difailkan peguam cara Najib sebelum ini pada 25 April lepas, yang menyenaraikan 94 alasan mengapa Najib perlu dibebaskan.

“Terdapat bahan yang mencukupi di hadapan Mahkamah Persekutuan untuk dibincangkan walaupun tanpa penghujahan lisan. Oleh itu, tidak mungkin kes itu akan ditangguhkan,” katanya menurut Bernama.

Peguam Lim Wei Jiet juga bersetuju dengan pandangan itu, dan mengatakan bahawa sebagai mahkamah tertinggi negara, ia berkemungkinan akan membuat keputusan berdasarkan alasan rayuan dalam memorandum rayuan, rekod rayuan serta hujahan dalam Mahkamah Rayuan sebelum ini oleh pasukan pembelaan Najib.

Sementara itu, Datuk Dr Gurdial Singh Nijar berpendapat mahkamah mungkin memuktamadkan perbicaraan pada Selasa, tetapi akan mengekalkan penghakimannya kepada tarikh yang akan ditetapkan kemudian.

“Keputusan itu mungkin akan disampaikan pada hari lain,” kata peguam itu.

Pihak pendakwaan yang diketuai pendakwaraya ad hoc Datuk V Sithambaram ketika menggulung hujahan Jumaat lalu (19 Ogos) berkata, mahkamah boleh terus sahaja membincangkan keputusan mereka, sekiranya tiada hujahan bertulis atau lisan baharu Najib.

Memetik undang-undang kes, Sithambaram berhujah bahawa terdapat duluan bagi mahkamah untuk “meneruskan dengan sewajarnya” kerana pihak pembelaan telah menyatakan bahawa mereka tidak bercadang untuk memfailkan sebarang hujahan baharu bagi rayuan itu.

Jumaat lalu merupakan hari kedua panel lima hakim mendengar hujahan itu. Empat lagi hakim yang turut bersidang ialah Ketua Hakim Sabah dan Sarawak Tan Sri Abang Iskandar Abang Hashim, serta hakim-hakim Mahkamah Persekutuan Datuk Nallini Pathmanathan; Datuk Mary Lim Thiam Suan; dan Datuk Mohamad Zabidin Mohd.

Dua hari prosiding menyaksikan pelbagai peristiwa menarik. Hisyam mula-mula cuba menarik diri daripada mewakili Najib, namun permohonannya ditolak, dan mahkamah mengarahkan pihak pendakwaan mengemukakan hujahan mereka.

Hisyam pada Jumaat juga memberitahu panel bahawa Najib telah melepaskan peguam caranya, Zaid Ibrahim Suflan TH Liew & Partners daripada mewakilinya.

Peguam itu sekali lagi meminta mahkamah menangguhkan perbicaraan kepada Khamis minggu depan kerana dia mempunyai kes lain pada Selasa dan Rabu, namun ia juga ditolak oleh mahkamah.

Pada 16 Ogos, mahkamah telah menolak permohonan Hisyam untuk menangguhkan pendengaran rayuan dan mengarahkan rayuan diteruskan pada 18 Ogos.

Pada 28 Julai 2020, Hakim Mahkamah Tinggi Kuala Lumpur ketika itu Datuk Mohd Nazlan Mohd Ghazali, yang kini hakim Mahkamah Rayuan, menjatuhi hukuman penjara 12 tahun dan denda RM210 juta (jika gagal bayar, penjara lima tahun) setelah mendapati bekas perdana menteri itu bersalah terhadap tujuh pertuduhan berhubung RM42 juta dana SRC International Sdn Bhd.

Tahun lepas, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman itu.


Tiada isyarat lagi dari kapal selam Indonesia yang hilang

Pasukan penyelamat Indonesia pada Khamis meningkatkan pencarian kapal selam Angkatan Laut Tentera Nasional Indonesia (TNI-AL) bersama 53 kru yang hilang lebih 24 jam lalu, tatkala pakar menyatakan kemungkinan berlaku bencana maritim.

Jurucakap TNI-AL memaklumkan mereka sudah tidak dapat mengesan apa-apa isyarat dari kapal selam itu, selepas pasukan pencari menemukan tumpahan minyak di lokasi selaman.

Pada Rabu, kapal selam berusia 44 tahun, KRI Nanggala-402, sedang mengadakan latihan menembak torpedo di utara Pulau Bali, tetapi kemudian gagal menghantar maklumat dan keputusan ujian pada tempoh ditetapkan.

Pencarian menggunakan pesawat udara menemukan tumpahan minyak dekat lokasi kapal selam menyelam dan dua kapal tentera laut dengan kemampuan sonar dikerahkan untuk membantu pencarian, kata jurucakap itu.

Ditanya mengenai laporan pergerakan yang dikesan di bawah air, jurucakap itu berkata, berdasarkan maklumat yang diterima setakat ini kapal selam yang hilang belum dapat dilihat atau didengar melalui sonar.

Terdahulu jurucakap itu memberitahu KompasTV bahawa kapal selam berkuasa diesel yang menggunakan bateri elektrik ketika menyelam dapat menahan tekanan antara 250 hingga 500 meter.

“Jika lebih daripada itu akan membawa maut, berbahaya,” katanya.

KRI Nanggala-402 seberat 1,395 tan dibina di Jerman pada 1977, dan menyertai armada tentera Indonesia pada 1981. Ia menjalani proses baik pulih di Korea Selatan selama dua tahun dan siap pada 2012. – Agensi


Shahidan cadang pasport Rosmah juga dipulangkan sama seperti Zahid

Pasport Datin Seri Rosmah Mansor juga perlu dikembalikan sama seperti diberikan kepada Timbalan Perdana Menteri, Datuk Seri Ahmad Zahid Hamidi.

Cadangan pemulangan pasport kepada isteri Datuk Seri Najib Razak itu dilontarkan Ahli Parlimen Arau, Datuk Seri Shahidan Kassim di Dewan Rakyat hari ini selepas keputusan mahkamah membenarkan pasport kepada Zahid dikembalikan secara kekal bukan sementara.

“Kalau sekiranya kita bagi kepada TPM, kita kena bagi juga kepada Datin Seri Rosmah. Datin Seri Rosmah dapat pasport sementara… Setuju tak Tampin? Kita bagi kepada Rosmah?

“Kita bagi, mana boleh kita tak bagi. Kenapa boleh bagi kepada TPM, kat Rosmah tak bagi? Kasihan kat Rosmah dan juga rakyat Malaysia yang lain,” katanya di Dewan Rakyat.

Ahli Parlimen Tampin, Datuk Mohd Isam Mohd Isa kemudian mencelah: “Tampin hanya mempercayai dari sudut undang-undang. Kalau undang-undang kata begitu, reda sajalah,” katanya.

Shahidan kemudian berkata: “Yang Berhormat, ini saya cadangkan supaya pasport antarabangsa diberi kepada semua, bukan kepada individu tertentu sahaja.

“Saya menyokong supaya diberi kepada semua sebab ini Madani…Madani maksudnya bagi kepada semua,” katanya lagi.

Terdahulu, media melaporkan Mahkamah Rayuan memulangkan Zahid semula pasport antarabangsa dan diplomatiknya secara kekal bagi menjalankan tugas rasmi sebagai Timbalan Perdana Menteri.

Keputusan sebulat suara itu dibuat panel tiga hakim Mahkamah Rayuan dipengerusikan Hakim Datuk Hanipah Farikullah yang bersidang bersama Datuk Ahmad Zaidi Ibrahim dan Datuk Lim Chong Fong.

Sementara itu, pada Selasa lalu, Rosmah dibenarkan untuk mendapatkan pelepasan sementara pasportnya bagi membolehkan dia berlepas ke Singapura bagi melawat anak perempuannya dan seorang daripada cucunya yang tidak sihat.

Pasport Rosmah diserahkahkan kepada mahkamah pada 2019 selepas dia didakwa atas pertuduhan rasuah.

Pada 1 September tahun lepas, hakim Mahkamah Tinggi Kuala Lumpur, Mohamed Zaini Mazlan (kini hakim Mahkamah Rayuan) mendapati Rosmah bersalah atas tiga pertuduhan rasuah membabitkan projek solar hibrid RM1.25 bilion.

Rosmah dijatuhi hukuman penjara 10 tahun bagi setiap pertuduhan, yang berjalan serentak, bermakna dia hanya akan menjalani hukuman penjara 10 tahun; di samping denda RM970 juta, yang jika gagal dibayar akan boleh membawa kepada hukuman penjara 30 tahun.

Rayuan di Mahkamah Rayuan terhadap sabitan hukuman itu akan didengar pada Julai depan.


Apakah Anwar masih mengigau menyebut “saya ada majoriti”

Datuk Seri Anwar Ibrahim gagal kali ketiga untuk menempatkan dirinya sebagai Perdana Menteri Malaysia.

Tak dapat melelapkan mata, dia terus bangun menuju perpustakaan mini, mencapai buku Deep Thinking karya Garry Kasparov, dan duduk di kusyen empuk. Membuka helai demi helai sambil menghela nafas.

Menelaah karya pemain catur terulung dunia itu menyusun strategi mengalahkan lawan, dia mencari punca kenapa dia masih tidak mampu menundukkan lawan walau bermacam-macam strategi telah disusun.

Lawannya bukan mesin atau komputer yang mengalahkan Kasparov pada 1997, tetapi manusia sepertinya juga yang makan minum dan memiliki otak serta fikiran.

Ini bukan kali pertama, sebaliknya sudah tiga kali Datuk Seri Anwar Ibrahim kecundang dalam perjuangan merebut kerusi Perdana Menteri (PM) Malaysia.

Jika pun mampu lena, dia mungkin terkejut jaga di tengah malam bermimpikan kerusi Putrajaya itu. Atau mungkin mengigau menyebut “Saya akan menggantikan Mahathir”, “saya ada majoriti…”.

Itulah ungkapan keyakinan yang telah lama didengar sejak dia dilantik Timbalan Perdana Menteri Malaysia Ketujuh pada 1 Disember 1993, oleh PM ketika itu, Tun Dr Mahathir Mohamad.

Pernah diuji apabila memangku jawatan PM ketika Dr Mahathir bercuti di luar negara selama dua bulan pada awal 1997, Anwar terlupa bahawa langkahnya ketika itu sedang diperhatikan.

Ibarat roller-coaster, demikian juga pusingan roda politik Anwar apabila dilihat lebih mengikut telunjuk Barat, terutama ketika negara berdepan ketika krisis mata wang Asia pada tahun sama memangku jawatan PM, selain beberapa langkah radikalnya yang bercanggah dengan dasar Dr Mahathir.

Politiknya dengan Dr Mahathir menjadi kacau bilau menjelang 1998 susulan serangan sekutu rapatnya Datuk Seri Ahmad Zahid Hamidi yang ketika itu Ketua Pemuda UMNO, terhadap Dr Mahathir yang didakwa mengamalkan kronisme dan nepotisme.

Penerbitan buku 50 Dalil Kenapa Anwar Tidak Boleh Jadi PM pada tahun itu membawa kepada siasatan polis. Pada 2 September 1998, Anwar yang sudah hampir kepada kerusi PM, dipecat.

Saat itu hilanglah harapan untuk duduk di kerusi PM buat kali pertama. Dan setelah melalui beberapa perbicaraan, Anwar dihantar ke kerusi penjara bukan Putrajaya seperti diidam-idamkannya.

Pada 16 Mei 2018, setelah Barisan Nasional (BN) kalah di tangan Pakatan Harapan (PH) diketuai Dr Mahathir daripada Bersatu, Anwar mendapat pengampunan diraja dan dibebaskan dari penjara. Kemudian dia bertanding di kawasan Parlimen Port Dickson dan menang.

Kembali Anwar ke tengah gelanggang politik tanah air, kali ini mendampingi individu yang menaikkan dan menjatuhkannya. Dr Mahathir menjadi PM sekali lagi di bawah Kerajaan PH tetapi tidak mengangkat Anwar sebagai TPM, sebaliknya isteri Anwar, Datin Seri Dr Wan Azizah Wan Ismail kekal sebagai TPM.

Kemelut dalaman PH yang dimonopoli MP DAP bergolak kembali setelah Dr Mahathir tidak menyerahkan jawatan PM kepada Anwar sedangkan sebelum itu Dr Mahathir dikatakan berjanji berbuat demikian.

Kemuncaknya Dr Mahathir meletak jawatan PM, bukan menyerahkannya kepada Anwar. Yang di-Pertuan Agong melantik Dr Mahathir sebagai PM interim sementara PM dan kerajaan baharu dipilih dalam kalangan parti politik sedia ada.

Muhyiddin sebagai Presiden Bersatu membawa parti itu keluar dari PH. Bersama UMNO, Barisan Nasional, PAS serta parti dari Sabah serta Sarawak, Muhyiddin membentuk PN. Beberapa MP PKR turut sama bergabung.

Dengan majoriti mudah, Muhyiddin ke Istana Negara untuk mengangkat sumpah PM pada 1 Mac 2020 dan membentuk Kerajaan.

Kali kedua Anwar gagal dalam percaturan politiknya untuk menduduki kerusi PM.

Namun, 16 Ogos 2021 lalu kerajaan pimpinan Muhyiddin juga tumbang gara-gara tindakan 15 MP UMNO diketuai Zahid menarik sokongan. Sekali lagi kemelut politik tercetus. Muhyiddin meletak jawatan PM.

Peluang terbuka kembali kepada Anwar. Igauannya selama ini mesti dijadikan kenyataan. Dia mesti berperang habis-habisan bagi mendapatkan sokongan untuk membolehkannya diangkat sebagai PM Kesembilan.

Yang di-Pertuan Agong menitahkan semua MP menyerahkan Surat Akuan Berkanun (SD) mencalonkan seorang sahaja individu untuk diangkat sebagai PM Kesembilan, sebelum jam 4 petang 18 Ogos 2021.

Dalam tempoh itulah Anwar tidak tidur lena. Bimbang mimpi buruk dua kali terlepas jawatan PM berulang. Digerakkan seluruh jentera PH mencari sokongan.

Hingga ke saat-saat akhir Anwar terus merayu lawan dan kawan untuk memberi sokongan kepadanya. Laporan akhir menyebut bahawa dia hanya memperoleh 105 sokongan Ahli Dewan Rakyat.

Seakan tidak percaya, namun hakikat terpaksa ditelannya apabila pagi 19 Ogos 2021 semua MP yang memberi sokongan kepada bekas TPM di dalam Kabinet Muhyiddin, Datuk Seri Ismail Sabri Yaakob dipanggil ke Istana Negara menghadap Yang di-Pertuan Agong. Jumlahnya 114 MP daripada 220 kerusi Parlimen.

Dan semalam, 20 Ogos 2021, Yang di-Pertuan Agong mengumumkan Ismail Sabri yang juga Ahli Parlimen Bera adalah PM Ke-9 Malaysia. Noktah.

Anwar terlepas lagi kerusi PM buat kali ketiga. Terus menjadi ‘PM tepi’.

Anwar menutup buku Deep Thinking dan meletakkannya di meja sebelah, sebelum ke bilik air mengambil wuduk kerana telah masuh waktu Subuh.

Bekas pemimpin pelajar yang mula dikenali di Malaysia setelah sama-sama menubuhkan Angkatan Belia Islam Malaysia (Abim) dan bangkit menentang kerajaan, kini kekal sebagai pembangkang.

Seperti Kasparov, Anwar patut tidak melupakan strategi lawan setelah puluhan tahun bergelumang dengan politik. Kesalahan strategi disusun akhirnya menentang dirinya.

Atau, sebaiknya Anwar melupakan sahaja kerusi PM dan berundur dari politik, memberi peluang kepada pemimpin lain pula memasang angan-angan.

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Empat maut, 4 parah dalam dua insiden serangan di Selatan Thai

Sekurang-kurangnya tiga anggota pasukan keselamatan Thailand dan seorang anggota pejuang Islam maut dalam dua kejadian berasingan di Narathiwat, Selatan Thailand, semalam, kata pegawai kerajaan ketika kumpulan pemisah pada awal September lalu berikrar untuk meningkatkan serangan.

Seorang anggota tentera dan seorang pejuang pemisah terbunuh dalam kejadian berbalas tembakan di daerah Bacho, sementara dua anggota polis terbunuh dalam letupan bom yang dipasang di tepi jalan di daerah Chanae. Empat lagi anggota polis cedera parah.

Kejadian pertama berlaku tengah hari semalam apabila anggota tentera dan polis cuba menangkap seorang suspek kumpulan pemisah di Kampung Hutaelueyo di Bacho selepas menerima maklumat, kata Ketua Polis Wilayah Narathiwat, Mejar Jeneral Narin Busaman.

“Mereka tiba di tempat kejadian dan bertembung dengan lima hingga enam anggota kumpulan pemisah sebelum berlaku tembak menembak. Pegawai Wattachak Promniu meninggal dunia di hospital selepas terkena tembakan di dada dan bahagian paru-paru.

“Seorang anggota kumpulan pemisah turut terbunuh, manakala yang lain melarikan diri,” kata Narin kepada pemberita.

Beberapa jam kemudian di Chanae, daerah bersebelahan Bacho, bom buatan sendiri ditanam di tepi jalan meledak ketika lapan anggota polis menaiki dua pikap melalui kawasan itu kira-kira jam 2.12 petang.

“Letupan kuat itu menyebabkan pikap berkenaan melambung kira-kira 40 meter dari tempat kejadian menyebabkan dua anggota polis terbunuh dan empat yang lain parah,” kata Narin yang menyalahkan kumpuan pemisah.

Polis mengatakan bom itu dipasang menggunakan silinder gas memasak, diletakkan di dalam paip pembetung di tepi jalan dan diletup menggunakan wayar yang disambung ke dalam hutan di pinggir jalan.

Jurucakap Pusat Pemerintah Tentera Wilayah 4 (ISOC-4), Kolonel Kiatisak Neewong berkata kumpulan pemisah sentiasa mencari peluang untuk melakukan serangan.

“Lapan anggota pasukan kombat menaiki dua pikap ketika penyerang meledakkan bom, menyebabkan sebuah kenderaan dinaiki melambung, membunuh dua anggota polis dan mencederakan empat yang lain,” katanya.

Serangan semalam adalah yang paling buruk sejak 6 September, ketika satu mesej yang dikaitkan dengan Barisan Revolusi Nasional (BRN), kumpulan pemisah bersenjata terbesar di rantau ini yang dikenali sebagai ‘Thai Deep South’, disiarkan dalam satu akaun Facebook.

BRN mendesak para pejuang untuk memulai semula operasi mempertahankan diri kerana, pasukan keselamatan Thailand dikatakan membuat bertindak terhadap mereka, ketika rakyat berdepan kesusahan akibat pandemik Covid-19.

Penganalisis mengesahkan bahawa akaun Facebook itu ada kaitan dengan kumpulan pemisah.

Walaupun telah disahkan, Kiatisak mempersoalkan sama ada akaun Facebook itu mewakili kumpulan pemisah.

“Saya tidak pasti mengenai ketulenan akaun FB itu yang mengumumkan kesediaan untuk bertempur. Bagaimanapun, mereka selalu berusaha mencari peluang untuk melakukan kekerasan termasuk melemparkan bom paip,” katanya.

Pada April 2020, BRN mengisytiharkan gencatan senjata sebelah pihak bagi membolehkan kakitangan kesihatan melawan penularan pandemik Covid-19. Sejak itu sekurang-kurangnya 14 anggota kumpulan pemisah terbunuh di sekitar ‘Thai Deep South’ bermula 22 Oktober, kata Kiatisak. – Agensi


Cuepacs akui ada penjawat awam beza ideologi politik dengan kerajaan

Kongres Kesatuan Pekerja-Pekerja Dalam Perkhidmatan Awam (Cuepacs) tidak menafikan ada penjawat awam yang mempunyai pandangan politik berbeza daripada parti pemerintah.

Bagaimanapun, Presiden Cuepacs Adnan Mat dilaporkan memberi jaminan penjawat awam bersikap berkecuali dalam melaksanakan tanggungjawab serta boleh membezakan kepentingan awam yang dipikul.

“Gesaan agar penjawat awam yang tidak selesa dengan kerajaan hari ini untuk melepaskan jawatan mereka, seolah-olah memberi gambaran bahawa penjawat awam tidak amanah dalam melaksanakan tugas dan tanggungjawab kepada rakyat serta negara.

“Percayalah bahawa selama ini penjawat awamlah yang membantu melaksanakan segala dasar dan polisi yang diperkenalkan kerajaan dalam membangunkan negara mahupun kesejahteraan rakyat,” katanya dalam kenyataan hari ini.

Beliau berkata demikian sebagai mengulas kenyataan Presiden PAS, Datuk Seri Abdul Hadi Awang yang mengingatkan kakitangan awam supaya meletak jawatan jika berasa tidak selesa dengan kerajaan yang bukan mewakili parti yang mereka sokong atau suka.

Agenda Daily hari ini memetik kenyataan Ahli Parlimen Marang itu sebagai berkata ada negara apabila sesebuah kerajaan yang memerintah bertukar parti, individu yang dilantik tetap dikekalkan jawatan masing-masing, tanpa ditukar dengan orang lain.

“Mengikut peraturan, pegawai yang dikekalkan itu mestilah mengikut arahan kerajaan yang dikuasai oleh parti yang memerintah, walaupun mereka tidak menyokong parti yang menjadi kerajaan.

“Jika mereka merasa tidak selesa dengan kerajaan yang bukan daripada parti yang disokong olehnya, secara moral mereka boleh sahaja meletakkan jawatan dan tidak memegang jawatan mengikut kemahuannya,” kata Abdul Hadi.

Mengulas lanjut, Adnan berharap pemimpin politik kerajaan memberi kepercayaan penuh terhadap profesionalisme penjawat awam yang selama ini menjadi tulang belakang kepada pentadbiran kerajaan dan negara.

“Walaupun setiap penjawat awam mempunyai pandangan politik masing-masing, pihaknya percaya dan memberi jaminan golongan itu sangat profesional dan berkecuali dalam melaksanakan tanggungjawab serta boleh membezakan kepentingan awam yang dipikul,” katanya.

Beliau berharap tiada lagi tuduhan mahupun sebarang persepsi bahawa penjawat awam tidak menyokong atau bertindak mensabotaj kerajaan.

Abdul Hadi memberi peringatan itu tanpa merujuk kepada mana-mana pihak yang bersara atau meletak jawatan di dalam kerajaan Perikatan Nasional (PN) baru-baru ini.

Sebelum ini bekas Ketua Polis Negara, Tan Sri Abdul Hamid Bador mencetuskan kontroversi dengan mengeluarkan kenyataan yang didakwa memburuk-burukkan kerajaan, beberapa hari sebelum beliau bersara 4 Mei lalu.

Abdul Hamid dilantik sebagai Ketua Polis Negara selepas Pakatan Harapan diterajui Tun Dr Mahathir Mohamad menang Pilihan Raya Umum Ke-14 sekali gus membentuk kerajaan.


Raja berperlembagaan: Perkembangan yang merisaukan

Dalam tahun 1946, apabila Raja-Raja Melayu menandatangani Perjanjian Malayan Union, Raja-Raja Melayu hampir menyerahkan kesemua kuasa mereka kepada penjajah British. Nasib baiklah orang Melayu sedar akan kesilapan itu dan bangun menentangnya.

Gerakan itu membawa kepada penubuhan UMNO yang menyambungnya dengan menuntut kemerdekaan. Manakala negara-negara lain yang merdeka selepas Perang Dunia Kedua membuang raja-raja mereka, seperti India dan Indonesia, UMNO dengan tegas mahukan Raja-Raja Melayu terus bertakhta selepas Merdeka.

Maka, termaktublah peruntukan-peruntukan dalam Perlembagaan Persekutuan yang mengekalkan kedudukan Raja-Raja Melayu dengan hak dan keistimewaan mereka. Di peringkat Persekutuan diadakan seorang raja berperlembagaan yang diberi nama Yang di-Pertuan Agong.

Sistem raja berperlembagaan itu berjalan dengan licin selama lebih kurang 40 tahun dengan Raja dan Kerajaan hormat menghormati antara satu sama lain, masing-masing melaksanakan tugas masing-masing seperti yang diperuntukkan oleh Perlembagaan.

Kerajaan berunding dengan Raja di mana ia dikehendaki berunding. Raja mengikut nasihat Kerajaan di mana Baginda dikehendaki berbuat demikian.

Kita mula nampak adanya masalah apabila Perlembagaan dipinda dengan menubuhkan Mahkamah Khas untuk membicarakan Raja-Raja bagi kes-kes jenayah dan mal. Jika tiada kes berlaku atau jika tidak dikhuatiri berlaku masakan mahkamah tersebut ditubuhkan. Orang yang paling tahu hal itu adalah Tun Dr. Mahathir kerana beliaulah Perdana Menteri pada masa Perlembagaan dipinda untuk menubuh mahkamah itu. Ini diikuti dengan pindaan kepada Perkara 66 dan 40.

Perkara 66 dipinda dengan menambah Klausa (4A).
“(4A) Jika sesuatu Rang Undang-Undang tidak diperkenankan oleh Yang diPertuan Agong dalam masa yang ditentukan dalam Fasal (4), Rang Undang-Undang itu hendaklah menjadi undang-undang apabila habis masa yang ditentukan dalam Fasal itu mengikut cara yang sama seolah-olah dia telah memperkenankannya.”

Tentulah ada Raja yang enggan menandatangani rang undang-undang yang telah diluluskan oleh Parlimen yang menyebabkan pindaan itu perlu dibuat, pada hal mengikut convention ia sepatutnya ditandatangani in due course.

Pindaan itu dibuat bersama-sama dengan pindaan kepada Perkara 40 dengan menambah klausa (1 A):

(1A) Pada menjalankan fungsinya di bawah Perlembagaan ini atau undang-undang persekutuan, jika Yang di-Pertuan Agong dikehendaki bertindak mengikut nasihat, atas nasihat, atau selepas menimbangkan nasihat, Yang di-Pertuan Agong hendaklah menerima dan bertindak mengikut nasihat itu.”

Tidak ada perkataan yang lebih jelas dari itu: dalam perkara yang Raja dikehendaki oleh Perlembagaan berbuat sesuatu mengikut nasihat Kerajaan, apabila dinasihatkan berbuat sesuatu, buat.

Orang yang paling tahu mengapa pindaan-pindaaan itu perlu dibuat adah Tun Dr. Mahathir dan DS Anwar Ibrahim. Pada masa itu, Tun Dr. Mahathir adalah Perdana Menteri dan DS Anwar adalah Timbalan Perdana Menteri yang mencadangkan pindaan itu di Parlimen.

Pada 23 Oktober 2020, sebagai Perdana Menteri, TS Muhyiddin menyembahlan keputusan Jemaah Menteri untuk dibuat deklarasi darurat untuk menangani pandemik Covid-19.

Dalam hal mengisytiharkan darurat, Privy Council telah memutuskan dalam kes Teh Cheng Poh v. Public Prosecutor (1979) 1 MLJ 50 bahawa Yang di-Pertuan Agong hendaklah bertindak mengikut nasihat.

Tetapi, pada esoknya, pada 24 Oktober 2020, Istana Negara mengeluarkan kenyataan media yang, antara lain, menyebut bahawa YDPA “telah berkenan untuk mengadakan rundingan dengan Raja-Raja Melayu di Istana Negara dalam masa terdekat bagi membincangkan dan memperhalusi cadangan-cadangan yang telah dikemukakan oleh YAB Tan Sri Muhyiddin Yassin.”

Rundingan tersebut diadakan pada 25 Oktober 2020 dan, selepas, itu Istana Negara mengeluarkan kenyataan media yang, antara lain, berbunyi:

“Al-Sultan Abdullah berpendapat tiada keperluan buat masa ini untuk Seri Paduka Baginda mengisytiharkan darurat di negara ini atau mana-mana bahagian negara Malaysia.”

Perlu diingati bahawa tindakan berunding dengan Raja-Raja Melayu itu tidak diperuntukkan oleh Perlembagaan. Perlembagaan menghendaki Yang di-Pertuan Agong mengikut nasihat Jemaah Menteri dalam hal itu.

Pada 15 Jun 2021, Istana Negara mengeluarkan kenyataan berikut:

“Setelah memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan maka Seri Paduka Baginda menzahirkan pandangan bahawa persidangan Parlimen perlu diadakan secepat mungkin.”

Perlu diingati juga bahawa kenyataan ini dibuat di luar bidang tugas Yang di-Pertuan Agong. Tidak pula disebut bahawa pandangan Kerajaan dan Yang Dipertua Dewan Rakyat turut diminta.

Pada hari yang sama, Raja-Raja Melayu, melalui Penyimpan Mohor Besar Raja-Raja, juga mengeluarkan kenyataan bahawa Raja-Raja Melayu bersependapat tiada keperluan untuk meletakkan negara di bawah pemerintahan darurat selepas 1 Ogos 2021.

Menurut Penyimpan Mohor Besar Raja-Raja, Tan Sri Syed Danial Syed Ahmad:

“Dalam semangat itu, Raja-Raja Pemerintah menyokong dan senada dengan pendirian Yang di-Pertuan Agong, yang menitahkan supaya Parlimen bersidang segera.”

Sekali lagi Raja-Raja Melayu melibatkan diri dalam perkara yang terletak di luar bidang kuasa mereka.

Sampai kepada isu pembatalan ordinan-ordinan darurat. Mengikut Perkara 150 Perlembagaan Persekutuan, ada tiga cara ordinan-ordinan yang dimasyhurkan oleh Yang di-Pertuan Agong pada masa proklamasi darurat sedang berkuat kuasa, akan terhenti berkuat kuasa. Satu daripadanya ialah apabila ia dibatalkan (revoked) di bawah Fasal (3). Pembatalan dilaksanakan oleh Yang di-Pertuan Agong atas nasihat Jemaah Menteri.

Berdasarkan titah pandangan Yang di-Pertuan Agong dan Raja-Raja Melayu, nampaknya Kerajaan telah mengalah dan memutuskan untuk mengadakan Mesyuarat Khas Parlimen bermula 26 Julai 2021.

Pada 21 Julai 2021 Jemaah Menteri, dalam mesyuaratnya membuat keputusan tidak akan menasihati Yang di-Pertuan Agong untuk membuat deklarasi darurat baharu setelah darurat sedia ada tamat pada 1 Ogos 2021.

Dalam mesyuarat itu juga, Jemaah Menteri memutuskan untuk menasihati Yang di-Pertuan Agong untuk membatalkan ordinan-ordinan yang dibuat semasa deklarasi darurat itu berkuatkuasa.

Pada 24 Julai 2021 dokumen-dokumen tersebut telah disembahkan kepada Yang diPertuan Agong. Setelah menelitinya, Baginda menitahkan YB Menteri di Jabatan Perdana Menteri (Parlimen dan Undang-Undang), Dato Seri Takiyuddin Hassan (DS Takiyuddin) dan Peguam Negara Tan Sri Idrus Harun (Peguam Negara) untuk menghadap Baginda secara maya.

Semasa sesi menghadap secara maya itu Baginda menitahkan, antara lain:

1. (Baginda) Tidak berkenan untuk menandatangani permohonan tersebut kerana ianya dilakukan secara tergesa-gesa iaitu menjelang dua hari sebelum sidang Parlimen selain akan keperluan ianya diwartakan.
2. (Baginda) Memerlukan masa untuk menganalisa permohonan tersebut secara terperinci dan seterusnya mendapatkan pandangan lanjut daripada Duli-Duli Yang Maha Mulia Raja-Raja Melayu.
3. Proklamasi dan Ordinan Darurat tersebut hendaklah dibentang dan diungkaikan di Parlimen selaras dengan Perkara 150 (3) Perlembagaan Persekutuan.

Sekali lagi, kesemua ini adalah di luar Perlembagaan.

Apabila Mesyuarat Khas Dewan Rakyat bermula pada 26 Julai 2021 Ahli-Ahli Parlimen pembangkang telah mendesak supaya ordinan-ordinan tersebut dibentang di hadapan Dewan Rakyat, dibahaskan dan diungkai oleh Parlimen. Maka, DS Takiyuddin telah memaklumkan kepada Ahli-Ahli Dewan Rakyat bahawa kerajaan, iaitu Jemaah Menteri, telah membuat keputusan untuk membatalkan ordinan-ordinan darurat berkenaan.

Kenyataan itu telah disambut dengan bantahan daripada pihak pembangkang.

Pada 29 Julai 2021, Istana Negara mengeluarkan satu kenyataan media yang ditandatangani oleh Datuk Pengelola Bijaya Diraja yang, antara lain, mengatakan:

“Sehubungan dengan itu, Seri Paduka Baginda menzahirkan rasa amat dukacita dengan kenyataan yang telah dibuat di Parlimen pada 26 Julai, 2021 lalu bahawa Kerajaan telah membatalkan semua Ordinan Darurat yang telah dimasyhurkan oleh Baginda sepanjang tempoh Darurat walhal pembatalan belum lagi diperkenan Baginda. Seri Paduka Baginda menegaskan bahawa kenyataan Yang Berhormat Menteri di Parlimen pada 26 Julai 2021 adalah tidak tepat dan telah mengelirukan Ahli-Ahli Dewan Rakyat.

Seri Paduka Baginda turut menegaskan bahawa permohonan pembatalan semua Ordinan Darurat berkuat kuasa pada 21 Julai 2021 yang telah dilakukan secara tergesa-gesa tanpa pembentangan di Parlimen dan kenyataan yang bercanggah serta mengelirukan di Parlimen bukan sahaja gagal menghormati prinsip kedaulatan undangundang yang terkandung dalam Rukun Negara malah telah membelakangi fungsi dan kuasa Seri Paduka Baginda selaku Ketua Utama Negara seperti yang termaktub di dalam Perlembagaan Persekutuan.

Ahli-Ahli Parlimen pembangkang, termasuk Ketua Pembangkang DS Anwar Ibrahim, Tun Dr. Mahathir, DS Zahid Hamidi, Presiden UMNO melompat dan menyerang DS Takiyuddin, Perdana Menteri dan Kerajaan PN. Mereka menuduh DS Takiyuddin mengelirukan dan berbohong kepada Ahli-Ahli Dewan Rakyat, menuntut DS Takiyuddin, Perdana Menteri, dan semua Ahli-Ahli Jemaah Menteri meletak jawatan. Ada yang melaung “menghina” dan “derhaka” dalam Dewan Rakyat.

Pada hari yang sama (29 Julai 2021) Pejabat Perdana Menteri pula mengeluarkan kenyataan media. Kenyataan itu menekankan bahawa ordinan-ordinan itu boleh dibatalkan oleh Yang di-Pertuan Agong atas nasihat Jemaah Menteri tanpa perlu diungkai oleh Parlimen dan apa yang telah dilakukan oleh Jemaah Menteri itu adalah betul di sisi undang-undang. Kenyataan itu juga menekankan bahawa dalam hal ini Yang di-Pertuan Agong perlu bertindak mengikut nasihat dan memetik Perkara 40(1) dan 40(1A) Perlembagaan.

Dari sini kita dapat lihat bahawa masalah ini timbul daripada salah faham mengenai maksud bertindak atas nasihat. Malangnya, isu itu tenggelam dalam riuh rendah yang berbangkit daripada kesilapan kecil DS Taliyuddin yang tertinggal lima perkataan iaitu “untuk menasihati Yang di-Pertuan Agong” yang diperbesarkan itu. Peristiwa ini berlarutan hingga TS Muhyiddin meletak jawatan.

Apabila TS Muhyiddin meletak jawatan, maka terletaklah kepada Yang di-Pertuan Agong untuk melantik seorang Perdana Menteri baharu. Perlembagaan memperuntukkan dengan mudah dan jelas bahawa Yang di-Pertuan Agong hendaklah melantik “seorang ahli Dewan Rakyat yang pada hematnya mungkin mendapat kepercayaan majoriti ahli Dewan Rakyat” untuk menjadi Perdana Menteri.” – Perkara 43(2)(a).

Perlembagaan tidak menghendaki Baginda memastikan bahawa orang yang dilantik itu semestinya mendapat kepercayaan majoriti ahli-ahli Dewan Rakyat kerana orang yang dilantik itu akan tertakluk kepada undi tidak percaya di Dewan Rakyat. Perlembagaan juga tidak menetapkan aturcara (procedure) yang Baginda perlu ikuti untuk membuat keputusan siapa yang hendak dilantiknya.

Apakah yang berlaku?

Pada 17 Ogos 2021, semua Ahli Dewan Rakyat diarahkan supaya menghantar surat akuan ke Istana Negara dan menamakan calon pilihan masing-masing untuk dilantik sebagai Perdana Menteri ke-9. Mereka diberi masa selewat-lewatnya sehingga pukul 4.00 petang esoknya (18 Ogos 2021) untuk mengemukakan surat akuan secara bertulis. Surat akuan itu hendaklah disahkan sebagai benar. Arahan berkenaan dikeluarkan oleh Yang Dipertua Dewan Rakyat, Datuk Azhar Azizan Harun kepada semua Ahli Parlimen di atas titah Yang di-Pertuan Agong.

Keperluan Ahli-Ahli Dewan Rakyat membuat surat akuan ini tidak diperuntukkan di manamana. Jika ia merupakan satu cara untuk mendapat maklumat siapakah yang mungkin mendapat sokongan majoriti, tidak mengapalah, tetapi janganlah ia sampai dijadikan satu precedent yang mesti dikuti.

Selepas surat-surat akuan itu diterima dan dihitung, DS Ismail Sabri mendapat sokongan majoriti iaitu 114 berbanding 105 yang diperoleh DS Anwar Ibrahim. Sepatutnya pelantikan sudah boleh dibuat kerana DS Ismail Sabri telah mendapat sokongan majoriti Ahli-Ahli Dewan Rakyat.

Tetapi, Ahli-Ahli Dewan Rayat yang menyokong DS Ismail Sabri dipanggil pula untuk mengesahkan pendirian mereka. Ini telah menimbulkan syak sama ada Yang di-Pertuan Agong cuba menghalang DS Ismail Sabri daripada menjadi Perdana Menteri.

Tidak cukup dengan itu, ketua-ketua parti pula dipanggil. Mengikut sumber yang boleh dipercayai, seorang demi seorang ketua-ketua parti itu ditanya sama ada mereka bersetuju diadakan sebuah kerajaan perpaduan, anehnya, bermula dengan DS Anwar Ibrahim.

Lebih kurang pada masa yang sama, DS Anwar Ibrahim dan Lim Kit Siang mengeluarkan kenyataan bahawa sebuah kerajaan perpaduan hendaklah ditubuh yang dianggotai semua parti. Ingat kembali, hanya beberapa hari sebelumnya, mereka menolak sekeras-kerasnya tawaran TS Muhyiddin untuk menubuhkan sebuah kerajaan yang inklusif.

Kita tidak tahu idea kerajaan perpaduan itu datangnya daripada DS Anwar Ibrahim, Istana Negara atau orang-orang yang rapat dengan Istana Negara atau terdapat kesepakatan antara mereka. Apa yang merisaukan ialah bahawa Yang di-Pertuan Agong, dalam pertemuan dengan ketua-ketua parti itu, menunjukkan bahawa Baginda menghendaki sebuah kerajaan perpaduan ditubuhkan, walaupun DS Ismail Sabri telah mendapat sokongan majoriti.

Malah, mengikut sumber yang boleh dipercayai terdapat cubaan menghendaki DS Ismail Sabri menandatangani surat pengakuan bahawa selepas beliau dilantik menjadi Perdana Menteri, beliau akan menubuh kerajaan perpaduan, senada dengan apa yang dikehendaki oleh DS Anwar Ibrahim dan Lim Kit Siang.

Jika benarlah demikian, ia bererti Yang di-Pertuan Agong telah melebihi bidang tugas Baginda dan Baginda telah campur tangan dalam hal politik, sesuatu yang tidak sepatutnya dilakukan Baginda. Niat Baginda mungkin baik, tetapi ia terletak di luar bidang tugas Baginda.

Esoknya, pada 20 Ogos 2021, mesyuarat Raja-Raja Melayu pula diadakan. Ini tidak diperuntukkan dalam Perlembagaan atau mana-mana undang-undang. Ia tidak disuruh dan tidak dilarang. Perlembagaan tidak memberi Raja-Raja Melayu apa-apa peranan dalam pelantikan Perdana Menteri. Paling kurang, bolehlah dikatakan mesyuarat itu tidak perlu.

Sebaliknya, dengan mengadakan mesyuarat itu, ia memberi gambaran seolah-olah Yang di-Pertuan Agong tidak boleh membuat keputusan sendiri. Namun demikian, beberapa jam selepas mesyuarat itu tamat, keluarlah kenyataan media bahawa Yang Di-Pertuan Agong telah berkenan melantik DS Ismail Sabri sebagai Perdana Menteri Malaysia ke-9.

Kita fikir, dengan itu selesailah kemelut pelantikan Perdana Menteri ke-9, suatu tindakan mudah yang telah disusahkan hingga menimbulkan berbagai keraguan, syak wasangka dan ketidaktentuan yang tidak sepatutnya berlaku jika pelantikan dibuat terus seperti yang diperuntukkan oleh Perlembagaan.

Tetapi, tidak. Ingat semula, sebelum pelantikan. DS Ismail Sabri sebagai Perdana Menteri, Istana Negara ada mengeluarkan kenyataan bahawa pelantikan beliau tertakluk kepada undi percaya dalam Dewan Rakyat yang akan bersidang pada 13 September 2021.

Apabila tarikh persidangan itu semakin dekat dan tiada tanda-tanda Kerajaan akan membawa isu percaya terhadapnya, Lim Guan Eng mengeluarkan kenyataan mengingatkan semula bahawa Yang di-Pertuan Agong pada 18 Ogos telah bertitah agar Perdana Menteri yang baharu perlu melalui undi percaya di Dewan Rakyat bagi menunjukkan beliau mendapat sokongan majoriti. Kegagalan melakukannya akan menjadi penentangan terbuka yang boleh ditafsirkan sebagai penderhakaan yang disengajakan dan bersikap keras kepala terhadap Titah Diraja, katanya.

Pada hari yang sama, Malaysiakini memetik DS Anwar Ibrahim sebagai berkata, “Sultan Nazrin turut menitahkan undi percaya harus menjadi first item ketika Parlimen bersidang semula yang turut dipersetujui semua ketua parti.”

Pada hari yang sama juga, Peguam Negara mengeluarkan kenyataan media, yang selepas menurunkan proses pelantikan DS Ismail Sabri sebagai Perdana Menteri, menyatakan:

“Sekiranya pelantikan Perdana Menteri yang baharu masih memerlukan keabsahan oleh mana-mana pihak selain daripada Seri Paduka Baginda, ini bermakna kuasa mutlak Seri Paduka Baginda boleh diatasi oleh pihak lain. Langkah sedemikian adalah tidak selaras dengan peruntukan Perlembagaan Persekutuan dan menidakkan kuasa Seri Paduka Baginda seperti mana yang termaktub dalam Perlembagaan Persekutuan.

‘Oleh hal yang demikian, berdasarkan kepada fakta-fakta dan kedudukan di atas, tiada keperluan untuk mengabsahkan pelantikan YAB Perdana Menteri dan Kerajaan yang telah dibentuk menurut lunas undang-undang.”

Selepas itu Majlis Presiden Pakatan Harapan pula mengeluarkan kenyataan yang, antara lain, mengatakan:

“Kenyataan Peguam Negara ini bertentangan dengan titah KDYMM Seri Paduka Baginda Yang di-Pertuan Agong kepada semua ketua parti sewaktu sesi menghadap di Istana Negara pada 17 Ogos yang lalu. Seperti yang terakam di dalam kenyataan media Istana Negara bertarikh 18 Ogos 2021, Seri Paduka Baginda telah bertitah bahawa “Perdana Menteri yang telah dilantik oleh Baginda menurut Perkara 40(2)(a) dan 43(2)(a) Perlembagaan Persekutuan hendaklah secepat mungkin mengemukakan usul undi percaya di Dewan Rakyat untuk mengabsahkan beliau mendapat kepercayaan majoriti ahli Dewan Rakyat.”

‘Titah Seri Paduka Baginda ini turut ditekankan KDYMM Seri Paduka Baginda Timbalan Yang di-Pertuan Agong, dan keperluan undi percaya ini telah dipersetujui semua ketua parti….

‘Oleh yang demikian, Majlis Presiden beranggapan bahawa kenyataan Peguam Negara bagi pihak Kerajaan ini adalah amat biadab, melanggar semangat Perlembagaan Persekutuan, malah melanggar titah dan juga derhaka terhadap Seri Paduka Baginda. Ini juga merupakan kali kedua Peguam Negara telah derhaka terhadap Seri Paduka Baginda, yang sesungguhnya amat mengecewakan dan beliau tidak layak memegang jawatan Peguam Negara.

Pakatan Harapan mendesak Peguam Negara meletak jawatan kerana beliau bukan sahaja telah derhaka terhadap Seri Paduka Baginda, tetapi beliau juga telah mengkhianati Perlembagaan Persekutuan dan sistem demokrasi berparlimen.”

Perhatikan, pertama, kenyataan Yang di-Pertuan Agong itu telah digunakan sepenuhnya oleh pembangkang sebagai alasan bagi menuntut apa yang mereka kehendaki. Sama ada persamaan pendapat keduanya satu kebetulan atau tidak ia boleh memberi gambaran bahawa Yang di-Pertuan Agong berada di sebelah pembangkang atau nama Baginda digunakan oleh pembangkang untuk kepentingan mereka. Semua ini tidak akan berlaku jika Istana Negara tidak mengeluarkan kenyataan itu.

Kedua, apa yang disebut dalam kenyataan itu terletak di luar bidang tugas Yang diPertuan Agong. Tugas Yang di-Pertuan Agong adalah melantik Perdana Menteri baharu daripada “seorang ahli Dewan Rakyat yang pada hematnya mungkin mendapat kepercayaan majoriti ahli Dewan Rakyat”. Setelah membuat pelantikan, tugas Baginda selesai. Bukanlah tanggungjawab Baginda untuk memastikan orang yang Baginda lantik itu benar-benar mempunyai sokongan majoriti Ahli-Ahli Dewan Rakyat atau masih lagi mendapat sokongan majoriti Ahli-Ahli Dewan Rakyat.

Ketiga, tidak ada sebab mengapa Yang di-Pertuan Agong patut meletakkan beban membuktikan keabsahan pelantikan olehnya di atas bahu Perdana Menteri. Perdana Menteri dilantik oleh Yang di-Pertuan Agong. Mengapa Yang di-Pertuan Agong menghendaki Perdana Menteri membuktikan pelantikannya yang dibuat oleh Baginda itu sah?

Keempat, dengan menghendaki Perdana Menteri mengusulkan undi percaya terhadap diri dan Kerajaannya sendiri, memberi gambaran seolah-olah Yang di-Pertuan Agong tidak yakin terhadap keputusan yang dibuatnya sendiri atau/dan Perdana Menteri itu tidak yakin bahawa beliau mempunyai sokongan majoriti Ahli-Ahli Dewan Rakyat.

Kelima, mana-mana pihak yang hendak mencabar keabsahan pelantikan itu hendaklah melakukannya di mahkamah. Mana-mana pihak yang hendak mencabar kelayakan seorang Perdana Menteri untuk terus memegang jawatan itu atas alasan beliau tidak mendapat sokongan majoriti hendaklah membawa usul tidak percaya di Dewan Rakyat. Beban pembuktian terletak di atas bahu pihak yang menuduh/mencabar.

Mengenai peranan yang dimainkan oleh Timbalan Yang di-Pertuan Agong pula kita bersandar kepada petikan apa yang dikatakan oleh DS Anwar Ibrahim seperti yang disiar oleh Malaysiakini dan kenyataan media Majlis Presiden Pakatan Harapan. Daripada kedua-dua dokumen itu adalah jelas bahawa memang benar ketua-ketua parti dijemput menghadap Yang di-Pertuan Agong dan Timbalan Yang di-Pertuan Agong juga turut hadir dalam majlis itu.

Tidak ada sebab mengapa kita tidak boleh mempercayai kebenaran apa yang dikatakan dalam dokumen-dokumen itu iaitu “Sultan Nazrin turut menitahkan undi percaya harus menjadi first item ketika Parlimen bersidang semula….”

Dokumen-dokumen ini juga menyokong cerita bahawa dalam perjumpaan itu, ketua-ketua parti disoal seorang demi seorang sama ada mereka menyokong penubuhan kerajaan perpaduan.

Dalam kedua-dua hal ini (menghendaki penubuhan kerajaan perpaduan dan membawa usul percaya di Dewan Rakyat), dengan penuh taat setia, saya berpendapat Baginda juga telah melampaui bidang tugas Baginda. Sebagai Timbalan Yang di-Pertuan Agong Baginda tidak ada peranan dalam pelantikan Perdana Menteri. Sekarang, nama Baginda digunakan oleh pembangkang sebagai alasan bagi menyokong tuntutan mereka.

Saya percaya Baginda tidak menyangka kehadiran Baginda dan apa yang dikatakan oleh Baginda dalam majlis itu akan didedahkan kepada umum untuk menyokong tuntutan pembangkang. Biar apa pun ia telah berlaku: ahli politik akan menggunakan sesiapa sahaja untuk mencapai tujuan mereka – kuasa.

Sampai kita kepada kenyataan media Peguam Negara. Saya percaya ia dibuat atas permintaan Pejabat Perdana Menteri. Maka, nasihat saya yang pertama sekali ialah beliau hendaklah belajar berkata “tidak” kepada ahli-ahli politik, di mana berkenaan.

Sebenarnya ini bukan isu undang-undang. Ia adalah isu politik. Jika apa yang hendak dicabar itu adalah keabsahan pelantikan oleh Yang di-Pertuan Agong (saya tidak nampak bagaimana ia boleh dicabar), maka itu adalah isu undang-undang dan forumnya adalah di mahkamah.

Apa yang hendak dicabar sekarang ialah sama ada, pada masa ini, khususnya pada masa undi percaya atau tidak percaya dilakukan, Perdana Menteri mempunyai sokongan majoriti Ahli-Ahli Dewan Rakyat atau tidak. Ia tidak ada kena mengena dengan persoalan pelantikannya oleh Yang-Pertuan Agong sah atau tidak.

Kedua, dengan Yang di-Pertuan Agong, Timbalan Yang di-Pertuan Agong dan pembangkang berada di pihak yang sama, apabila Peguam Negara mengeluarkan kenyataan itu, beliau nampak seperti mempertahankan pendirian kerajaan. Lainlah halnya jika ia isu undang-undang.

Ketiga, terdapat kekeliruan dalam pendapat itu sendiri apabila ia berkata “Sekiranya pelantikan Perdana Menteri yang baharu masih memerlukan keabsahan oleh manamana pihak selain daripada Seri Paduka Baginda, ini bermakna kuasa mutlak Seri Paduka Baginda boleh diatasi oleh pihak lain”.

Seperti yang telah disebut, apa yang hendak dicabar bukanlah keabsahan pelantikan oleh Yang di-Pertuan Agong tetapi sama ada, pada masa ini Perdana Menteri masih mempunyai sokongan majoriti AhliAhli Dewan Rakyat atau tidak. Maka hujah Peguam Negara itu tidak berkenaan.

Pada 7 September 2021, semasa saya sedang menyemak rencana ini, saya menerima berita bahawa Yang di-Pertuan Agong telah berkenan undi percaya tidak perlu dilakukan terhadap Perdana Menteri DS Ismail Sabri Yaakob di Parlimen.

Saya percaya bahawa apa yang dimaksudkan dengan “undi percaya” itu adalah undi percaya yang dikehendaki oleh Yang di-Pertuan Agong dibawa oleh Kerajaan terhadap Perdana Menteri dan Kerajaannya. Dalam kata-kata lain, Yang di-Pertuan Agong tidak lagi menghendaki undi percaya itu dibawa oleh Kerajaan. Ia tidak termasuk undi tidak percaya yang mungkin akan dibawa oleh pembangkang kerana saya tidak fikir Baginda atau sesiapa boleh menghalang pembangkang berbuat demikian.

Dari awal saya katakan bukanlah tanggungjawab Kerajaan untuk membuktikan bahawa ia ada sokongan majoriti. Beban membuktikan Kerajaan tidak mempunyai sokongan majoriti terletak di atas bahu orang yang mengatakan Kerajaan tidak mempunyai sokongan majoriti. Dalam kata-kata lain Kerajaan tidak perlu membawa undi percaya terhadap dirinya.

Jika semua pihak memahaminya, Yang di-Pertuan Agong tentulah tidak akan mengeluar kenyataan menghendaki dan Timbalan Yang di-Pertuan Agong tentulah tidak akan menitah Kerajaan membawa, undi percaya terhadapnya sendiri apabila Parlimen bersidang. Sekarang Yang di-Pertuan Agong telah memberi perkenan undi percaya itu tidak diperlukan. Bagaimana kita hendak reconcile keputusan baharu ini dengan kenyataan yang dikeluarkan sebelumnya? Apa kata Timbalan Yang di-Pertuan Agong?

Demikian juga, jika semua pihak memahaminya, Perdana Menteri juga tidak perlu menghadap Yang di-Pertuan Agong untuk mendapat perkenan undi percaya itu tidak perlu dilakukan. Kita belum tahu apa komen pembangkang terhadap perkembangan baharu ini. Mengapa memberi modal kepada mereka?

Alasan yang diberi mengapa Yang di-Pertuan Agong mengubah pendiriannya adalah sama dengan kenyataan Peguam Negara, cuma ditambah dalam masa yang singkat itu tidak mungkin Ahli-Ahli Parlimen itu akan menukar fikiran mereka.

Alasan ini tidak lebih daripada anggapan dan tidak meyakinkan. Alasan sebenarnya ialah bukanlah tanggungjawab Kerajaan untuk membuktikan bahawa ia ada sokongan majoriti. Noktah.

Kesimpulan

Dari sini dapat diperhatikan, selama lebih kurang 40 tahun selepas Merdeka, sistem Raja Berperlembagaan di Malaysia berjalan dengan licin, Raja dan Kerajaan masing-masing menjalankan tugas masing-masing seperti yang diperuntukkan oleh Perlembagaan.

Di sekitar 1984, mulalah timbul masalah yang berbangkit daripada keengganan Raja menandatangani rang undang-undang yang telah diluluskan oleh Parlimen, menyebabkan pindaan kepada Perkara 40 dan 66 terpaksa dibuat.

Tahun-tahun 2020 dan 2021 memperlihatkan tindakan-tindakan di luar Perlembagaan yang menjadikan sesuatu yang mudah itu susah. Keadaan menjadi lebih buruk apabila Raja-Raja, bukan sahaja tidak mengikut nasihat, di mana Perlembagaan memperuntukkan mereka kena berbuat demikian, tetapi melakukan sesuatu di luar Perlembagaan dan menitahkan sesuatu yang bercanggah, apatah lagi sesuatu yang bersifat politik, yang digunakan oleh pembangkang untuk mencapai kehendak mereka.

Maka, betul atau tidak, nampaklah seolah-olah Raja berada di satu pihak dan Kerajaan di satu pihak lagi. Sebagai reaksi kepada keadaan itu, Kerajaan pula menggunakan Peguam Negara untuk menyokong pendiriannya. Pada hal, Kerajaan boleh berkata dengan lantang, bukanlah tanggungjawabnya untuk membawa usul percaya terhadap dirinya untuk membuktikan ia ada sokongan majoriti, tetapi sesiapa yang mengatakan Kerajaan tidak mendapat sokongan majoriti adalah bebas untuk membawa usul tidak percaya terhadapnya.

Itulah yang sepatutnya dilakukan oleh pembangkang, bukan dengan mengaitkan kenyataan Yang di-Pertuan Agong dan titah Timbalan Yang di-Pertuan Agong untuk memaksa Kerajaan mengemukakan undi percaya terhadapnya sendiri. Adalah juga lebih baik jika Yang di-Pertuan Agong dan Timbalan Yang di-Pertuan Agong tidak mengeluarkan kenyataan dan menitahkan supaya undi percaya dibawa oleh Kerajaan yang dijadikan modal oleh pembangkang, apatah lagi, kemudiannya Yang di-Pertuan Agong berkenan pula ia tidak perlu dilakukan.

Semua ini telah memberi alasan kepada Lee Hsien Loong, Perdana Menteri Singapura, apabila disoal oleh wartawan apa yang beliau buat untuk menghilang rasa bosan yang disebabkan oleh Covid-19, beliau menjawab beliau menonton lawak politik Malaysia.

Walaupun pedih telinga mendengarnya, kita tidak boleh menyalahkan beliau kerana kitalah yang memberinya alasan untuk berkata demikian.

Tun Abdul Hamid Mohamad
Bekas Ketua Hakim Negara

Nota:
Saya berterima kasih kepada Dr. Kamarul Zaman Yusoff yang telah membekalkan saya dokumen-dokumen berkenaan yang membolehkan saya menulis rencana ini.


PM baharu UK diumum pada September selepas Boris letak jawatan

Perdana Menteri baharu United Kingdom (UK) yang menggantikan Boris Johnson bakal diumum pada 5 Sept, kata pengerusi jawatankuasa 1922 Parti Konservatif Graham Brady pada Isnin.

Brady berkata Jawatankuasa 1922, yang mengadakan pemilihan Tory memutuskan bahawa calon perlu mendapat sokongan sekurang-kurangnya 20 Ahli Parlimen ketika pencalonan dibuka pada Selasa, lapor Xinhua, menurut Bernama.

Pusingan pertama pengundian dalam kalangan Ahli Parlimen Tory akan diadakan pada Rabu, sambil menambah calon perlu memperoleh 30 undi bagi melayakkan diri ke pusingan kedua yang akan berlangsung pada Khamis.

Hanya dua calon akan ke pusingan seterusnya sebelum persidangan Parlimen ditangguhkan pada 21 Julai, katanya.

Dua calon itu kemudiannya akan melalui undi pos dalam kalangan ahli Konservatif seramai kira-kira 200,000 orang dan pemenang akan menjadi pemimpin baharu Tory sekali gus dilantik sebagai perdana menteri baharu UK.

“Kami perlu memastikan tempoh masa yang mencukupi sebelum keputusan diumumkan pada 5 September,” tambahnya.

Setakat ini, 11 calon telah mencalonkan diri merebut jawatan pemimpin Parti Konservatif, termasuk Menteri Perdagangan Antarabangsa Penny Mordaunt, Setiausaha Luar Liz Truss, bekas Canselor Perbendaharaan Rishi Sunak, dan bekas Setiausaha Kesihatan Sajid Javid.

Kebanyakan calon telah berikrar untuk mengurangkan cukai, susulan kos sara hidup yang semakin menghimpit.

Johnson terpaksa melepaskan jawatannya pada Khamis susulan perletakan jawatan menteri Kabinet dan pegawai kerajaan yang lain sebagai protes terhadap kepimpinannya.

Beliau akan terus berkhidmat sebagai perdana menteri sementara sehingga pemimpin Tory baharu dipilih.

Johnson, yang memperoleh kemenangan besar dalam pilihan raya umum pada 2019, hilang sokongan selepas terpalit dengan pelbagai skandal, termasuk Partygate dan skandal Pincher membabitkan salah laku seksual.


Kes baharu melonjak semula, Sarawak catat 4,708 jangkitan

Jangkitan Covid-19 di seluruh negara dalam tempoh 24 jam sehingga 12 tengah hari tadi melonjak semula lepeasi angka 19,000 setelah merekodkan jumlah kes terendah selepas tujuh minggu sebanyak 15,669 kes semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu seramai 19,495 induvidu dijangkiti Covid-19 menjadikan keseluruhan kumulatif kepada 2,030,935 kes.

Mengikut data yang dikeluarkan 11 negeri merekodkan lonjakan jangkitan baharu dengan Sarawak kembali merekodkan kes tertinggi iaitu sebanyak 4,708 kes, berbanding 1,983 kes semalam.

Negeri lain yang mencatatkan lonjakan kes baharu ialah Selangor, Sabah, Pulau Pinang, Kelantan, Perak, Terengganu, Pahang, Negeri Sembilan, Perlis dan Putrajaya.

Selangor mencatatkan 2,710 kes baharu berbanding 2,632 semalam; Sabah (2,015 kes baharu, 1,784 semalam); Pulau Pinang (1,757 kes baharu, 1,651 semalam); Kelantan (1,434 kes baharu, 1,406 semalam); dan Perak 1,174 kes baharu, 856 semalam).

Terengganu pula merekodkan 993 kes baharu berbanding 483 kes semalam, Pahang (766 kes baharu, 763 semalam), Negeri Sembilan (222 kes baharu, 143 semalam), Perlis (108 kes baharu, 30 semalam), dan Putrajaya (16 kes baharu, 14 semalam).


Penduduk Shanghai ‘diseret dari rumah’ dipaksa masuk ke pusat kuarantin

Tular video penduduk di Shanghai, China diseret keluar dari kediaman mereka dan dipaksa masuk ke pusat kuarantin Covid-19.

Kerajaan China didakwa menjadikan apartment kediaman sebagai pusat kuarantin Covid-19 dan penduduk diarahkan meninggalkan rumah masing-masing sehingga terpaksa mengheret keluar penduduk yang berdegil.

Bandar yang memuatkan kira-kira 26 juta penduduk itu kini berdepan sekatan paling ketat di dunia ketika negara itu melaksanakan dasar sifar Covid-19.

Shanghai dilapor merekodkan 27,000 kes baharu pada Khamis.

Sebanyak 3000 kes daripadanya adalah bergejala.

Dalam pada itu, kecoh dalam media sosial di negara itu video penduduk daerah Pudong diheret keluar dari rumah mereka untuk dibawa ke pusat kuarantin.

Menurut The Guardian, orang ramai mendakwa pihak berkuasa tempatan bertindak untuk mengambil alih beberapa bangunan kediaman di daerah Zhangjiang dalam daerah Pudong dijadikan pusat kuarantin pesakit Covid-19.

Dalam satu klip, seorang lelaki di belakang kamera menjerit sebagai berkata: “Zhangjiang, Shanghai ini, polis menyerbu kawasan itu dan mengheret penduduk tetap keluar.”

Penduduk dilihat melutut di atas tanah atau tangan di atas kepala. Malah, terdapat orang ramai yang diseret oleh individu yang memakai sut hazmat.

Beberapa individu yang memakai sut hazmat putih mempunyai perkataan “polis” di hadapan dan belakang baju mereka.


Presiden, bekas presiden dinosaur purba UMNO yang perlu disingkir

Seorang pemerhati politik berpendapat presiden dan bekas presiden UMNO sekarang ini adalah ‘dinosaur-dinosaur purba’ yang perlu dikorbankan dan disingkirkan dalam tempoh terdekat demi kelangsungan parti bukan individu.

Dr Mohammad Tawfik Yaakub yang juga Pensyarah Kanan dari Fakulti Ekonomi dan Pentadbiran (FEP), Universiti Malaya (UM) berkata, UMNO tidak boleh mengorbankan parti demi pemimpin, tetapi perlu mengorbankan pemimpin untuk parti.

“Perlu dikorbankan dinosaur-dinosaur purba dalam UMNO ini kerana UMNO ini walaupun umurnya panjang, sebelum merdeka, tetapi UMNO ini tidak belajar daripada BERSATU yang membuang Pengerusinya, UMNO ini tidak belajar daripada MIC yang membuang Palanivel sebagai Presidennya.”

“Saya suka untuk melihat dinosaur purba seperti Presiden, mantan Presiden itu tidak ada lagi dalam parti dalam tempoh terdekat. Kalau nak remajakan UMNO, remajakan dengan betul-betul remaja, bukan setakat jenamakan, tukar nama dan akhirnya jiwa itu jiwa purba.”

“Perlu dikorbankan seorang dua pemimpin tertinggi dalam UMNO itu untuk masa depan UMNO itu sendiri. Kita tidak boleh mengorbankan parti demi pemimpin tetapi perlu mengorbankan pemimpin untuk parti,” katanya ketika diwawancara dalam Webinar Pintar 5 oleh seorang lagi penganalisis politik, Kamarul Zaman Yusoff.

Tawfik berkata, apabila seorang presiden itu sebenarnya turut digolongkan sebagai ‘Kluster Mahkamah’, atau salah seorang dalam ‘Kluster Mahkamah’, adalah mustahil presiden akan mengambil tindakan terhadap diri presiden sendiri.

“Jadi adakah Majlis Tertinggi berani atau tidak mengambil pendirian untuk menggantung ataupun merehatkan Presiden ini? Sebenarnya bergantung kepada keberanian Majlis Tertinggi dan suara yang akan dibawa dalam Perhimpunan Agung UMNO,” katanya.

Beliau juga mengingatkan supaya UMNO segera berubah kerana Pilihan Raya Umum Ke-15 (PRU15) akan datang adalah PRU yang akan membenamkan parti itu jika tidak melakukan perubahan dan membentuk dinamik politik baharu yang lebih kuat.


PM umum pasukan petugas khas tangani inflasi

Kabinet hari ini bersetuju menubuhkan sebuah pasukan petugas khas untuk memerangi inflasi dan peningkatan kos sara hidup di Malaysia, kata Perdana Menteri Datuk Seri Ismail Sabri Yaakob.

Pasukan itu akan bertanggungjawab mengumpul data daripada semua kementerian, agensi berkaitan dan orang ramai bagi merangka strategi dan menyelaras usaha untuk mengatasi inflasi dan kesannya terhadap harga barang.

“Pasukan khas ini akan berfungsi sebagaimana pasukan menguruskan pandemik Covid-19, dengan mengadakan mesyuarat sebanyak dua kali seminggu iaitu pada Isnin dan Khamis.

“Sidang media akan diadakan selepas setiap mesyuarat berlangsung bagi memberi penjelasan kepada isu-isu yang dibangkitkan oleh Keluarga Malaysia,” katanya.

Ismail Sabri berkata langkah itu diambil ekoran cabaran peningkatan kos sara hidup akibat perubahan iklim dan ketidaktentuan geopolitik termasuk konflik antara Russia-Ukraine yang dijangka berlarutan sehingga memberi kesan kepada pasaran komoditi makanan serta bahan api.

“Pasukan petugas ini akan dipengerusikan oleh Menteri Komunikasi dan Multimedia Tan Sri Annuar Musa,” kata Ismail Sabri dalam satu kenyataan hari ini.

Pasukan petugas lain termasuk Menteri Kewangan Datuk Seri Tengku Zafrul Abdul Aziz; Menteri Pertanian dan Industri Makanan Datuk Seri Ronald Kiandee; Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi; Menteri di Jabatan Perdana Menteri (Ekonomi) Datuk Seri Mustapa Mohamed; dan Ketua Setiausaha Negara Tan Sri Mohd Zuki Ali.

Malaysia kini sedang menghadapi krisis kos sara hidup di mana harga makanan ruji dan keperluan meningkat secara mendadak dan stabil sejak awal tahun.

“Kerajaan sentiasa berusaha untuk memastikan Keluarga Malaysia tidak terkesan dengan serius akibat daripada kenaikan inflasi di seluruh dunia,” Ismail Sabri.


Video judi raya dimuat naik dari luar negara

Suruhanjaya Komunikasi dan Multimedia Malaysia (SKMM) mengakui tidak dapat mengawal penyebaran video yang dimuat naik di platform berpangkalan di luar negara.

Dalam satu kenyataan hari ini, SKMM berkata, kandungan yang dimuat naik itu pula tidak perlu melalui Lembaga Penapisan Filem (LPF) kerana ianya bukan di platform tempatan.

SKMM mengesahkan klip video raya GDBET333 yang mengajak umat Islam berjudi mencari dana untuk pulang menyambut Aidilfitri dimuat naik dari platform luar negara.

“SKMM telah mendapati penyiaran satu lagi iklan yang mengajak umat Islam di negara ini untuk berjudi bagi mendapatkan dana balik kampung sempena sambutan Hari Raya Aidilfitri yang tular di media sosial ketika ini.

“SKMM telah sekali lagi menghubungi penyedia platform media seperti Facebook, Twitter dan Youtube untuk menurunkan kandungan berkenaan mengikut terma perkhidmatan serta piawaian komuniti yang ditetapkan mereka,” kata SKMM.

Kenyataan itu berkata, sehingga kini SKMM telah meminta Facebook, Twitter dan YouTube menurunkan 61 kandungan yang berpangkalan di luar negara.

Tiga belas peratus daripadanya telah pun diturunkan berdasarkan pelanggaran terma perkhidmatan dan piawaian komuniti yang ditetapkan.

“Terdapat pertambahan yang mendadak kepada kandungan dilaporkan kepada penyedia platform pada hari ini kerana banyak pengguna media sosial memuat naik semula di laman mereka,” katanya.


Isu sokong Anwar tak dijawab, Najib bidas pula pemimpin UMNO obses PRU

Kontroversi isu surat sokongan kepada Ketua Pembangkang, Datuk Seri Anwar Ibrahim seakan mahu dilupakan Datuk Seri Najib Razak sebaliknya bekas presiden UMNO tersebut membidas pemimpin parti itu pula, supaya tidak terlalu obses mahu mengadakan Pilihan Raya Umum (PRU) segera.

Untuk rekod, bekas perdana menteri itu dan rakan rapatnya, Datuk Seri Ahmad Zahid Hamidi masih belum menjawab berhubung kontroversi isu surat sokongan kepada Anwar yang dihantar ke Istana Negara pada Oktober tahun lepas sehingga menggugat kestabilan kerajaan pimpinan Tan Sri Muhyiddin Yassin.

“Saya sudah lama mengajukan supaya pemimpin-pemimpin UMNO patut bercakap tentang soal-soal negara… soal-soal yang melibatkan kepentingan rakyat, dasar ekonomi negara dan sebagainya.

“Dan lagi lama lagi banyak kita cakap jelas bahawa UMNO ini prihatin, UMNO cakna dalam hal yang sangat penting ini, supaya kita disebut tadi, janganlah kita obses sangat dalam soal PRU,” kata beliau ketika wawancara dalam Program 75 Tahun Jubli Intan anjuran UMNO Online malam tadi.

Najib berkata UMNO perlu membawa agenda untuk rakyat agar mereka memahami matlamat parti tersebut dan kembali menjadi parti pilihan rakyat dalam PRU nanti.

“Tapi kita kena paparkan juga apa agenda kita untuk rakyat, untuk negara… mereka boleh nampak ke arah mana UMNO hendak bawa negara kita kalau kita ada kuasa… kita tunjukkan kitalah yang terbaik dan tampilkan yang terbaik,” katanya lagi.

Bagaimanapun, Najib masih tidak menolak PRU sebagai jalan terbaik bagi membentuk kerajaan yang stabil namun berkata biarlah PRU diadakan dalam keadaan tenang bagi memastikan episod lompat parti tidak berulang.

“Saya nampak kalau jangka pendek ada masalah kalau kita lompat parti, jadi kita ulang balik, kita adakan pilihan raya bagi rakyat beri undi yang menyakinkan, di mana pilihan raya tentukan kerajaan yang stabil, kalau undi berpecah ia akan pusing ke situ juga,” tegasnya.

Berhubung sokongan rakyat terhadap UMNO selepas ditolak pada PRU14 yang lalu, Najib mendakwa UMNO masih ada di dalam hati rakyat.

“Melihat UMNO tetap relevan meskipun kita telah tewas pada PRU14 mungkin ada hikmah dalam erti kata rakyat dapat menilai zaman BN (Barisan Nasional), PH (Pakatan Harapan) dan PN (Perikatan Nasional) merata-rata kita tanya rakyat terkenangkan zaman BN… lihat politik stabil ada hala tuju yang jelas, rasa hari esok lebih baik dari hari ini.

“Ia memberi kelegaan kepada mereka iaitu negara aman dan selamat dan semakin maju dan diakui juga kebajikan tiada lebih baik daripada UMNO,” katanya.

Terdahulu Mac lalu, kedudukan kerajaan PN juga sekali lagi digugat apabila Perhimpunan Agung UMNO 2020 membuat ketetapan hanya akan menyokong kerajaan PN sehingga Ogos depan dan mendesak supaya PRU diadakan selepas itu.


Mana slogan ‘lawan tetap lawan’ Najib? Belum mula, sudah mengaku kalah

Keberanian dan kehebatan dalam Facebook menyindir dan mempersenda orang sana sini tidak diterjemahkan Datuk Seri Najib Razak dalam mahkamah, malah sudah mengaku kalah sebelum bermula pertandingan.

Realitinya, kemegahan “Raja Media Sosial” gelaran yang diberikan Presiden UMNO Datuk Seri Ahmad Zahid Hamidi sebelum ini nampaknya tidak sehebat dalam prosiding mahkamah yang sedang dihadapinya, bukankah sebelum ini Najib selalu melaungkan “lawan tetap lawan”.

Jika “lawan tetap lawan”, Najib sepatutnya meneruskan perbicaraan dengan barisan peguamnya yang sedia ada bagi mempertahankan mempertahankan dirinya di mahkamah.

Bagaimanapun, orang ramai disajikan dengan drama yang sedang berlaku di Mahkamah Persekutuan.

Satu persatu drama dalam kes perbicaraan Najib, bermula daripada tindakan memecat peguam sendiri dan melantik peguam baharu, kemudiaan peguam menarik diri dan Najib memecat pula peguam baharu dilantik.

Tidak pasti apa yang cuba dibuktikan Najib dalam prosiding terakhir rayuannya kali ini.

Najib kemudiaan mengeluarkan kenyataan untuk meraih simpati orang ramai dengan mendakwa kononnya tidak mendapat perbicaraan yang adil di mahkamah, walhal peluang dan ruang sudah diberikan sebaiknya untuk mempertahankan dirinya tetapi sebaliknya beliau lebih berminat untuk mencetuskan drama.

Diri sendiri mencetuskan kontroversi dan Najib sendiri meminta simpati, drama apakah yang bekas Perdana Menteri ini cuba tunjukkan kepada rakyat?

Alasan tidak cukup masa yang diberikan Najib terlalu remeh, malah Najib mempunyai masa terlebih cukup untuk menyiapkan persediaan menghadapi kes mahkamahnya. Tapi apa yang Najib buat?

Najib boleh ke sana ke sini, turun ke ceramah politik bersorak-sorak “malu apa bossku”, Najib masih bole bermain golf sampai ke Singapura, Najib boleh ke sidang Dewan Rakyat, Najib boleh menarik sokongan terhadap Tan Sri Muhyiddin Yassins sehingga kerajaan jatuh, jadi apa sahaja yang Najib tidak boleh buat selama berdepan kes mahkamah ini?

Dakwaan peguam Najib tidak cukup masa untuk menghadapi perbicaraan hanya alasan untuk melengah-lengahkan kes mahkamahnya, jika betul Najib mahu “lawan tetap lawan”, sepatutnya jangan menukar peguam pada saat akhir dan menggantikan dengan peguam yang tidak diketahui latar belakangnya.

Sudah beberapa hari kes mahkamah Najib berlangsung, sepatutnya peguamnya sudah memulakan hujah untuk mempertahankan boss mereka tersebut, tapi sebaliknya yang berlaku. Alasan demi alasa diberikan yang tidak munasabah.

Kemudiaan, UMNO pula digunakan sebagai senjata untuk menyerang badan kehakiman negara. Satu persatu pemimpin UMNO mengeluarkan kenyataan yang boleh dituduh menghina institusi kehakiman negara.

Jika rakyat biasa yang menghina mahkamah, sudah pasti lebih awal akan diheret ke pintu depan pengadilan. Bagaimanapun pemimpin UMNO memiliki keistimewaan dan kebal daripada undang-undang. Begitulah sikap pemimpin UMNO, mereka boleh boleh buat apa sahaja sehingga undang-undang negara diperlekehkan dan diperkotak-katikkan.

Adakah UMNO tidak sedar rakyat sudah muak dengan tingkah laku rasuah dan penyelewengan yang berlaku dalam negara?

Betul kata Tun Dr Mahathir Mohamad, UMNO kini sudah rosak daripada pemimpin atas sehingga bawahan.

Dalam keasyikan pemimpin UMNO menghina dan mengkritik mahkamah semasa perbicaraan Najib ini, tertanya-tanya apakah pendirian Perdana Menteri yang tidak memberikan sebarang ulasan berhubung tindakan pemimpin atasan partinya.

Adakah Datuk Seri Ismail Sabri Yaakob hanya mahu melihat sahaja pemimpin atasan UMNO berterusan membelasah insititusi kehakiman negara?


Isu keselamatan: Lithuania larang guna telefon pintar keluaran China

Kementerian Pertahanan Lithuania hari ini menggesa semua institusi awam dan pengguna di negara itu agar tidak menggunakan telefon pintar keluaran China, setelah kerajaan melaporkan penemuan peranti itu mempunyai keupayaan penapisan khas.

Telefon yang dijual di Eropah oleh syarikat gergasi telefon pintar China, Xiaomi Corp mempunyai kemampuan terpadu untuk mengesan dan menapis istilah seperti “Tibet Bebas”, “Kemerdekaan Taiwan” atau “gerakan demokrasi”, kata badan keselamatan siber yang dikendalikan Lithuania.

Kemampuan dalam perisian telefon Mi 10T 5G Xiaomi telah dimatikan untuk “wilayah Kesatuan Eropah”, tetapi dapat dihidupkan dari jauh pada bila-bila masa, kata Pusat Keselamatan Siber Nasional Kementerian Pertahanan dalam laporan itu.

“Risiko penggunaan telefon itu adalah benar dan pihak kami telah menemui bukti tersebut,” kata Timbalan Menteri Pertahanan, Margiris Abukevicius.

Terdapat hampir 200 institusi awam di negara itu menggunakan telefon keluaran China, jelasnya.

Beliau menegaskan, sektor awam di negaranya tidak seharusnya menggunakan peralatan yang dihasilkan oleh China.

“Tindakan ini adalah langkag terbaik untuk mengurangkan risiko keselamatan di negara kita,” katanya lagi.

Laporan Pusat Siber Nasional itu juga mengatakan bahawa telefon Xiaomi mengirim data penggunaan telefon yang disulitkan ke pelayan di Singapura.

Kelemahan keselamatan juga ditemui pada telefon P40 5G oleh China Technologies Co. tetapi tidak ada yang dijumpai pada telefon keluaran China yang lain, OnePlus, katanya.

Mereka memaklumkan, sudah menemui risiko keselamatan siber terhadap dua telefon model 5G yang dikeluarkan dua syarikat telekomunikasi China.

Bagaimanapun, jurucakap syarikat telefon bimbit buatan China itu menepis semua tohmahan tersebut dan memberitahu bahawa telefon pintar keluarannya tidak menapis komunikasi yang dibuat kepada para pelanggannya.

Manakala, sebuah syarikat lagi dari China turut menyatakan bahawa alat komunikasi keluarannya tidak akan menimbulkan ancaman keselamatan kerana ia secara automatik menghubungkan para pelanggannya kepada pihak ketiga pusat penyebaran digital bagi mengelakkan dijangkiti virus. – Agensi


Subkontraktor baru 45 hari sudah tuntut RM178 juta ketika Najib PM

Timbalan Presiden PKR Rafizi Ramli, mendakwa sebuah syarikat subkontraktor yang berusia 45 hari, membuat tuntutan berjumlah RM178 juta dari projek kapal tempur pesisir pantai (LCS) ketika Datuk Seri Najib Razak menjadi Perdana Menteri dan Menteri Kewangan.

Justeru, beliau menuntut supaya Najib memberi penjelasan lanjut selain menjawab dakwaan berhubung tuntutan yang dibuat subkontraktor terbabit.

Menurutnya sebagai Menteri Kewangan ketika itu, Najib mesti menjawab bagaimana sebuah subkontraktor yang hanya berusia 45 hari boleh membuat tuntutan berjumlah RM178 juta dari projek pertahanan utama negara.

“Kertas siasatan dalaman projek LCS menunjukkan bahawa subkontraktor lapisan kedua (Contraves Electrodynamics Sdn Bhd, atau CED) membuat tuntutan sebanyak RM178 juta sebagai yuran memulakan kerja (“mobilisation fee”) pada hari yang sama ia dilantik, sedangkan pada ketika itu subkontraktor ini ditubuhkan 45 hari sebelum itu,” katanya.

Bekas Ahli Parlimen Pandan itu juga menyenaraikan tiga peristiwa yang didakwa beliau mempunyai kaitan dengan bayaran yang melanggar prinsip urus tadbir Pekeliling Perbendaharaan.

“9 April 2012, BNS melantik Contraves Advanced Devices (CAD) sebagai subkontraktor bagi dua pakej utama bernilai RM1.2 bilion.

“9 April 2012, CAD melantik CED sebuah syarikat yang baru berusia 45 hari sebagai subkontraktor bagi dua pakej yang dianugerahkan oleh BNS.

“9 April 2012, CED membuat tuntutan sebanyak RM178 juta sebagai yuran memulakan kerja pada hari yang sama ia dilantik sebagai kontraktor lapisan kedua,” dakwanya dalam kenyataan di Facebook beliau hari ini.

Katanya penyelewengan sedemikianlah yang menyebabkan Boustead Naval Shipyard Sdn Bhd (BNS) akhirnya tidak mempunyai dana (walaupun telah dibayar kerajaan) dan projek tergendala sehingga tidak ada satu kapal pun siap hingga ke hari ini

Menurutnya sehingga kini, Najib sendiri belum menjawab soalan-soalan pokok yang diutarakannya sejak beliau mendedahkan butiran projek LCS yang mengesahkan ada penyelewengan.

Rafizi menggariskan kewujudkan penyelewengan itu seperti berikut:

1. Kenapa reka bentuk dan kelas kapal LCS diubah di saat akhir dari yang telah diluluskan, iaitu dari kelas Sigma (Belanda) kepada kelas Gowind (Perancis)?;
2. Siapa yang lebih berkuasa dari Menteri Pertahanan ketika itu (Zahid Hamidi) yang boleh mempengaruhi keputusan?;
3. Kenapa kontraktor utama (Boustead Naval Shipyard, BNS) melantik subkontraktor berlapis-lapis, adakah untuk menyembunyikan penglibatan DCNS yang ada reputasi dan skandal terdahulu berkait dengan Najib?; dan
4. Kenapa kos untuk dua pakej utama naik harga dua kali ganda (dari RM397 juta kepada RM1.2 bilion) apabila melalui dua lapisan subkontraktor?
Kesemua ini melibatkan dua bentuk keputusan utama.

“Pertama, keputusan teknikal berhubung pilihan reka bentuk dan teknologi kapal perang (yang berubah dari kelas Sigma kepada kelas Gowind).

“Kedua, keputusan kewangan, peruntukan dan pembayaran yang sepatutnya tertakluk kepada semua Pekeliling Perbendaharaan yang mengawal selia urusan tuntutan dari kontraktor dan subkontraktor,” katanya.


Pakatan sulit BN, PH bergabung berita sahih saya dapat: Muhyiddin

Pengerusi Perikatan Nasional Tan Sri Muhyiddin Yassin memberitahu bahawa beliau telah mendapat berita sahih bahawa Barisan Nasional (BN) akan bergabung dengan Pakatan Harapan (PH) sekiranya jumlah kerusi Parlimen kedua-dua parti itu boleh membentuk kerajaan.

Jika perkara itu benar-benar terjadi, katanya, bukan sahaja ahli UMNO sendiri yang rugi, malah akan menjadi satu berita buruk kepada negara.

“Saya telah dapat berita sahih pada pagi ini bahawa ada pakatan yang sulit di antara Zahid (Presiden UMNO dan Pengerusi BN, Datuk Seri Ahmad Zahid Hamidi) dengan (Datuk Seri) Anwar Ibrahim (Presiden PKR dan Pengerusi PH),” katanya.

Muhyiddin yang juga calon Perikatan Nasional yang mempertahankan Parlimen Pagoh yang dimenanginya sebelum ini, berkata demikian ketika majlis sembang santai bersama penduduk Kampung Panjang Sari, Kampung Sri menanti dan Kampung Sri Makmur di Pagoh, hari ini (9 November 2022).

Menurutnya jika gabungan itu menjadi kenyataan ianya boleh merugikan orang Melayu dan negara kerana di dalam PH terdapat parti DAP yang menentang hak keistimewaan orang Melayu hingga berusaha untuk mengubah undang-undang.

“Saya biasa duduk bersama DAP dulu. Tapi Saya tak boleh duduk lama… pasal bila Bersatu ada bersama dengan Pakatan Harapan yang di dalamnya ada DAP, sokongan orang Melayu terus merosot.

“Pilihan raya kecil di Semenyih kalah. Di Tanjung Piai kalah. Waktu itu saya dah beritahu Tun Dr Mahathir Mohamad… saya kata Tun… kita tak keluar dari Pakatan Harapan lunyai kita dibuat dalam pilihan raya akan datang..

“Hari ini alhamdulillah saya tinggalkan Pakatan Harapan. Pasal ada DAP dalam itu. Kita tahu parti-parti ini nampak demokrasi… tapi apa perjuangan dia? Apa ideologinya? Tak selari dengan perjuangan kita orang Melayu Islam dan juga rakyat Malaysia yang lain,” katanya.

Beliau memberi contoh apabila DAP meminta lapan Ketua Setiausaha Negara ditukar sebaik sahaja mereka naik menjadi kerajaan selepas PRU-14.

Menteri Kewangan Lim Guan Eng ketika itu, kata Muhyiddin mahu mengambil RM2 bilion wang Ekuinas yang ditubuhkan untuk membina dan memperbaiki jalan di Tanah Rancangan Felda.

“Jadi sebab itu, kalau Zahid… dia kata mungkin dia tak cukup kerusi. Dia dah beritahu dia akan gabungkan dengan Pakatan Harapan.

“Jadi jika sudah begitu keadaannya BN dan PH… maka rakyat, termasuk ahli UMNO, tiada pilihan selain mengundi Perikatan Nasional supaya dapat menubuhkan sebuah kerajaan yang Prihatin, Bersih dan Stabil,” katanya.


Pelantikan Muhyiddin sebagai Pengerusi MPN tepat, kata PAS

PAS menyifatkan pelantikan bekas Perdana Menteri Tan Sri Muhyiddin Yassin sebagai Pengerusi Majlis Pemulihan Negara (MPN) sebagai tepat dan sesuai dengan pengalamannya dalam menangani pandemik Covid-19.

Presiden PAS Datuk Seri Abdul Hadi Awang turut berharap gandingan Muhyiddin dan Perdana Menteri Datuk Seri Ismail Sabri Yaakob dapat memulihkan negara dan menjamin kelangsungan hidup rakyat.

“Saya mengucapkan tahniah kepada Tan Sri Muhyiddin Yassin atas pelantikan sebagai Pengerusi Majlis Pemulihan Negara.

“Pelantikan ini sebagai suatu kesinambungan tugasan yang telah dimulakan oleh beliau, sesuai dengan pengalamannya dalam menangani pandemik Covid-19.

“Semoga gandingan beliau bersama YAB Perdana Menteri mengharapkan segala usaha dan perancangan memulihkan negara berjalan lancar, demi menjamin kelangsungan hidup dan kestabilan ekonomi rakyat,” katanya dalam kenyataan hari ini.

Semalam, Ketua Setiausaha Negara, Tan Sri Mohd Zuki Ali mengumumkan pelantikan Muhyiddin sebagai Pengerusi MPN bertaraf Menteri dan sudah disembah maklum kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Pelantikan ini juga dibuat atas dasar keyakinan kerajaan terhadap kemampuan Muhyiddin untuk menerajui strategi pemulihan negara, demi mencapai impak ekonomi terbaik dan memulihkan semula kehidupan rakyat yang terjejas teruk akibat pandemik Covid-19,” kata Mohd Zuki dalam kenyataannya.

Membalas kepercayaan kerajaan atas pelantikan itu, Muhyiddin berkata beliau berbesar hati menjalankan tugas secara sukarela tanpa imbuhan apa-apa.

“Kepercayaan yang telah diberikan oleh Kerajaan ini merupakan suatu amanah untuk saya meneruskan segala usaha dan perancangan yang telah dimulakan sebelum ini untuk memulihkan negara daripada kesan wabak Covid-19.

“Saya berbesar hati menerima pelantikan ini dan akan menjalankan tugas secara sukarela tanpa apa-apa imbuhan,” kata Muhyiddin dalam kenyataan semalam.


Indonesia wajibkan dos penggalak bagi pengembara pulang berhari raya

Kerajaan Indonesia mewajibkan suntikan dos penggalak vaksin Covid-19 terhadap pengembara yang pulang ke kampung halaman untuk menyambut hari raya.

Langkah diambil Indonesia itu merupakan sebahagian pencegahan awal bagi mengelak peningkatan kes Covid-19 selepas cuti panjang nanti.

Bagi mereka yang belum menerima dos penggalak, pihak berkuasa mengarahkan supaya mengemukakan sijil ujian calitan antigen, kata jurucakap yang juga ketua Pasukan Petugas Pengendalian Covid-19, Prof. Wiku Adisasmito.

“Sudah tentu semua (pengembara pulang hari raya) mesti menerima suntikan dos penggalak dan memenuhi keperluan perjalanan. Kanak-kanak berumur 6 hingga 17 tahun dikecualikan daripada ujian antigen kerana vaksin penggalak (untuk kumpulan umur) tidak tersedia,” katanya.

“Itu adalah keperluan yang mesti disertakan dengan penggunaan aplikasi PeduliLindungi,” tambahnya.

Susulan syarat baharu tersebut bagi pengembara yang akan pulang ke kampung halaman untuk menyambut Aidilfitri 2022, pengembara domestik yang menerima dos penggalak tidak lagi perlu menjalani ujian PCR bagi mengesan jangkitan Covid-19.

Mereka tidak lagi perlu menunjukkan keputusan negatif RT-PCR atau ujian pantas antigen, tambahnya.

Sementara itu, keperluan ujian PCR dan antigen akan dikenakan kepada pengembara domestik yang hanya menerima vaksinasi penuh (dua dos), katanya lagi.


Sindiket Macau Scam guna wajah pegawai polis tipu mangsa

Polis mengesan satu sindiket penipuan dalam talian ‘Macau Scam’ yang disyaki membuat panggilan video palsu menggunakan gambar wajah pegawai polis bagi memaklumkan mangsa terlibat kes pengubahan wang haram dan rasuah.

Ketua Polis Daerah Sentul Asistem Komisioner Beh Eng Lai berkata, anggota sindiket terbabit akan memperkenalkan diri sebagai pegawai insurans sebelum disambungkan kepada seorang pegawai polis yang menyatakan mangsa terlibat dalam kes terbabit.

Memetik Bernama, beliau berkata pegawai polis berkenaan membuat panggilan video dengan berpakaian uniform menggunakan aplikasi menampakkan pergerakan mulut seperti orang sebenar sekali gus mengelirukan mangsa.

“Sindiket ini mengelirukan orang ramai dengan membuat panggilan video menggunakan aplikasi tersebut yang menampakkan kesahihan pemanggil sedangkan ia telah diubah suai dengan menampakkan pergerakan mulut dan gambar wajah yang disunting.

“Kaedah ini boleh memperdayakan orang ramai sehingga mengakibatkan kerugian,” katanya dalam kenyataan hari ini.

Beh berkata semalam pihaknya menerima satu laporan polis berkaitan sindiket itu daripada seorang suri rumah berusia 40 tahun yang menyatakan dia terlibat dalam kes pengubahan wang haram dan rasuah melalui semakan maklumat peribadi pengadu.

“Kes disiasat mengikut Seksyen 420/511 Kanun Keseksaan kerana cubaan menipu,” katanya sambil menambah orang ramai dinasihatkan supaya berhati-hati dengan panggilan yang diterima.

Beliau berkata pihaknya memandang serius terhadap kes melibatkan panggilan palsu yang menggunakan gambar profil pegawai polis dan pihak penguat kuasa bagi mengaburi orang ramai.

Orang ramai dinasihatkan membuat semakan menerusi laman sesawang https://ccid.rmp.gov.my/semakmule/ atau hubungi Ibu Pejabat Polis Daerah Sentul di talian 03-40482222 berkaitan aktiviti mencurigakan melibatkan sindiket itu.


Hari Kebangsaan: Agong dan Permaisuri santuni rakyat pelbagai kaum

Terkenal dengan sifat mesra rakyat, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah hari ini menyantuni rakyat pelbagai kaum yang hadir pada sambutan Hari Kebangsaan di Dataran Putrajaya hari ini.

Baginda berdua dalam aksi spontan, luar daripada kebiasaan dan protokol, meluangkan masa kira-kira sejam beramah mesra, bersalaman dan mengambil swafoto dengan peserta perarakan dan pengunjung, lapor Bernama.

Pasangan diraja itu juga dilihat berpimpin tangan dan menyanyikan lagu Jalur Gemilang yang dimainkan di lokasi sambutan itu, ketika berjalan di pekarangan dataran.

Al-Sultan Abdullah turut dilihat mendukung seorang kanak-kanak lelaki dan Tunku Azizah pula memberi isyarat ‘mini love’, ‘flying kiss’ dan melambai kepada khalayak ramai.

Baginda berdua juga diiringi Perdana Menteri Datuk Seri Anwar Ibrahim dan Jemaah Menteri.

Sementara itu, seorang pengunjung, Irmanira Mohd Isa, 42, ketika ditemui berkata perjalanan beliau dari Banting, Selangor pada 11 malam tadi untuk menyaksikan sambutan Hari Kebangsaan di Putrajaya tidak sia-sia apabila dapat bersalaman dan bertemu dengan Yang di-Pertuan Agong dan Raja Permaisuri Agong.

“Saya rasa teruja dan bangga apabila Agong dan Permaisuri sanggup jalan kaki dari Pentas Diraja ke arah kami dan bersalaman dengan ramai rakyat jelata,” katanya.

Bagi seorang pelajar universiti, Muhammad Firdaus Redzuan, 21, pengalaman bersalaman dan beramah mesra dengan Seri Paduka berdua menjadikan sambutan tahun ini lebih bermakna dan meriah berbanding tahun-tahun sebelumnya.

Suri rumah Norazli Hasan, 45, yang datang bersama suami dan tiga anak pula berkata impiannya untuk berjumpa secara bersemuka dengan Yang di-Pertuan Agong dan Raja Permaisuri Agong akhirnya tertunai hari ini selepas lebih 12 tahun menunggu peluang berkenaan.

“Memang berhasrat untuk berjumpa dengan baginda berdua tetapi tidak pernah ada peluang. Hari ini akhirnya tertunai juga impian apabila Yang di-Pertuan Agong dan Raja Permaisuri Agong bersalaman dengan kami anak-beranak,” katanya yang menghadiri acara sambutan itu setiap tahun sejak 2010.

Bagi penjawat awam, Bazli Shah Osman, 38, dia tidak menyangka Al-Sultan Abdullah dan Tunku Azizah akan menyapa pengunjung kerana kebiasaannya baginda berdua mengikut protokol majlis iaitu berangkat pulang sejurus majlis selesai.

“Inilah keperibadian baginda berdua yang mudah berinteraksi dengan rakyat. Yang di-Pertuan Agong dan Raja Permaisuri Agong sempat berbual ringkas dan bertanyakan nama anak saya sambil menghulurkan gula-gula,” kata bapa kepada tiga cahaya mata dari Kuala Kangsar, Perak itu.


Tiada kekurangan ketara bekalan makanan di pasaran: MAFI

Kementerian Pertanian dan Industri Makanan (MAFI) akan terus mengimbangi antara sumber bekalan makanan diimport dan pengeluaran negara, bagi memastikan semua komoditi utama mencukupi untuk memenuhi keperluan rakyat di negara ini.

Timbalan Ketua Setiausaha (Pembangunan) MAFI Datuk Badrul Hisham Mohd, berkata berdasarkan pemantauan berterusan, didapati tiada perubahan ketara direkodkan dalam bekalan makanan.

“Walaupun terdapat pelbagai gangguan (dari luar negara), Malaysia mempunyai kelebihan sumber dalaman dan sumber import. Jadi, kita akan cuba mengimbangi bekalan mengikut keperluan rakyat.

“Akhir-akhir ini kita menghadapi beberapa faktor yang mengganggu bekalan atau pengeluaran contohnya kenaikan harga baja import, racun serangga dan lain-lain,” katanya ketika menjadi tetamu di Ruang Bicara Bahas terbitan Bernama TV yang disiarkan secara langsung malam tadi.

Program yang membincangkan tajuk ‘Sekuriti Makanan Negara: Pelan Tindakan dan Penguatkuasaan’ turut menampilkan panel jemputan lain iaitu Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam.

Selain itu, Badrul Hisham berkata kesan daripada pandemik Covid-19 juga, sedikit sebanyak telah mengubah landskap perniagaan dunia sekali gus turut mengganggu sumber utama bekalan makanan negara.

Katanya walaupun beberapa faktor itu ada memberi kesan kepada industri makanan dan ekonomi negara, namun MAFI tetap dengan pendirian bahawa tidak berlaku gangguan yang besar dari segi aspek bekalan makanan dan perkara itu telah dijelaskan kepada kerajaan.

“… ada laporan oleh media mengatakan bahawa ada komoditi tertentu tidak mencukupi di pasaran, contohnya ayam. Berdasarkan pemantauan kita tidak berlaku pengurangan yang ketara, pola (bekalan makanan) kita masih sama.

“Tetapi terdapat satu atau dua ladang yang terpaksa membuat sedikit pelarasaan kepada pengeluaran disebabkan beberapa perkara yang melibatkan aspek teknikal, dan perkara itu wajar dan perlu mereka lakukan. Mereka sudah memberikan notifikasi kepada Jabatan Perkhidmatan Veterinar dan KPDNHEP.

“Kita sudah bersedia dengan langkah-langkah tertentu untuk kita memastikan gangguan itu tidak memberikan kesan besar kepada rakyat,” katanya.

Sementara itu, Azman berkata untuk memastikan bekalan makanan sentiasa mencukupi, KPDNHEP akan mendapatkan status keberadaan bekalan makanan setiap hari, dengan mengambil data daripada pemborong dan kilang di seluruh negara.

“Tetapi dalam proses tersebut, kadang-kadang terdapat gangguan atau faktor di luar jangka, contohnya barang atau bahan yang diimport tersebut tidak sampai daripada luar negara, ia akan menjejaskan bekalan.

“Jadi, pegawai-pegawai kami akan menyiasat perkara itu dan mencari kelompongan di manakah berlakunya ketiadaan barang yang dimaksudkan, untuk kami mengarahkan pembekalan itu dibuat supaya sesuatu kawasan itu dapat menikmati barang tersebut,” katanya. – Bernama


Mahkamah tolak petisyen cabar kemenangan PN Gua Musang

Mahkamah Pilihan Raya hari ini (26 Februari 2023) menolak petisyen mencabar keputusan Pilihan Raya Umum Ke-15 (PRU-15) bagi kerusi Parlimen Gua Musang yang dimenangi calon Perikatan Nasional (PN) Datuk Mohd Azizi Abu Naim.

Hakim Mahkamah Tinggi Kota Bharu, Datuk Roslan Abu Bakar, dalam keputusannya, berkata mahkamah telah menolak ketiga-tiga alasan bagi petisyen yang difailkan Mohd Azmi Mahmood, seorang pengundi di kawasan itu, bagi pihak calon Barisan Nasional (BN) Tengku Razaleigh Hamzah.

Hakim juga mengarahkan Azmi membayar kos sebanyak RM25,000.

Roslan berkata petisyen yang difailkan pada 3 Januari lalu telah melepasi bilangan hari yang dibenarkan untuk petisyen difailkan, yang mengikut Akta Kesalahan Pilihan Raya 1954 tidak boleh melebihi 28 hari.

Beliau berkata pelantikan peguam bagi pempetisyen juga tidak mengikut Seksyen 38 akta sama.

“Pemohon juga tidak memberikan sebarang bukti kukuh yang menyokong tuduhan sogokan dan rasuah semasa pilihan raya, seperti yang terkandung dalam petisyen itu, menjadikannya rosak dan terbatal.

“Dalam fakta yang diberikan, tiada butiran mengenai dakwaan sogokan dan rasuah termasuk ketiadaan butiran orang yang didakwa memberi atau menerima rasuah itu,” katanya.

Azmi diwakili peguam Datuk Abu Bakar Isa Rahmat, Mohamed Baharuddin Mohamed Ariff dan Norhazira Abu Hayyan, manakala responden, Mohd Azizi , diwakili Wan Rohimi Wan Daud, Nik Bahrum Nik Abdulllah, Yusfarizal Yusoff dan Mohd Faizi Che Abu.

Pada PRU-15, Tengku Razaleigh gagal mempertahankan kerusi Gua Musang yang disandangnya selama 11 penggal apabila tewas kepada Mohd Azizi dengan majoriti tipis 163 undi.

Mohd Azizi yang mewakili PAS memperoleh 21,826 undi diikuti Tengku Razaleigh (21,663 undi); Asharun Uji (Pakatan Harapan – 4,517 undi); dan Dr Samsu Adabi (Pejuang – 371 undi).

Percubaan Tengku Razaleigh untuk pengiraan semula telah ditolak.


Pelaburan pada 2022 sejumlah RM264.6 bilion, bakal wujudkan 140,370 pekerjaan baharu

Pelaburan diluluskan dalam negara pada tahun adalah sejumlah RM264.6 bilion (AS$59.9 bilion), kedua tertinggi dalam sejarah negara.

Malaysia dijangka mendapat manfaat dengan dianggarkan sebanyak 140,370 pekerjaan baharu bakal diwujudkan dalam pelbagai sektor ekonomi setelah dilaksanakan hasil pelaburan yang dibawa masuk itu.

Untuk rekod, jumlah pelaburan itu meliputi sebanyak 4,454 projek dalam sektor perkilangan, perkhidmatan dan utama.

Walaupun berdepan cabaran global mencabar, pencapaian dalam pelaburan tersebut boleh dianggap membanggakan, kata Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz.

Beliau berkata, jumlah pelaburan yang diluluskan pada 2022 itu juga menunjukkan status Malaysia masih kekal sebagai destinasi pilihan pelaburan.

“Sektor pembuatan, perkhidmatan dan utama negara menunjukkan daya tahan dalam menghadapi landskap ekonomi yang mencabar sekali gus membuktikan bahawa Malaysia terus membangkitkan keyakinan dan kekal sebagai destinasi pilihan untuk pelabur global yang mencari peluang jangka panjang stabil,” katanya dipetik laporan BH.

Tengku Zafrul terdahulu mengumumkan prestasi pelaburan Malaysia di MIDA hari ini.

Jelasnya lagi, pelaburan langsung asing (FDI) menyumbang 61.7 peratus daripada jumlah pelaburan pada RM163.3 bilion.

Beliau berkata, pelaburan langsung domestik (DDI) pula merekodkan sebanyak 38.3 peratus atau RM101.3 bilion.

China, katanya mendahului sebagai negara yang paling banyak melabur dengan jumlah pelaburan yang diluluskan pada RM55.4 bilion diikuti oleh Amerika Syarikat (RM29.2 bilion), Belanda (RM20.4 bilion), Singapura (RM13.5 bilion) dan Jepun (RM11.4 bilion).

“Lima negeri telah menyaksikan aktiviti pelaburan yang ketara, dengan Johor mempunyai pelaburan diluluskan paling banyak berjumlah RM70.6 bilion.

“Ini diikuti Selangor (RM60.1 bilion), Sarawak (RM28.2 bilion), Kuala Lumpur (RM25 bilion) dan Pulau Pinang (RM16.3 bilion),” katanya.


Tahun Baru Cina: Tiket bas VTL Malaysia-Singapura habis dijual

Belum pasti sama ada Laluan Perjalanan Lengkap Vaksin (VTL) antara Singapura dan Malaysia akan dibuka sepenuhnya sebelum sambutan Tahun Baru Cina pada 1 Februari depan, tiket bas untuk memasuki negara ini sudah habis dijual di republik itu semalam.

Memetik laporan media Singapura, semua 6,480 tiket yang dijual oleh pengendali bas Causeway Link menerusi VTL Malaysia-Singapura telah habis dalam beberapa jam semalam, ketika orang ramai membuat rancangan untuk menyeberangi sempadan bagi menyambut perayaan itu.

Laporan menyebut tiket untuk perjalanan bagi enam hari pertama Februari – termasuk hari pertama Tahun Baharu Cina pada 1 Februari – dijual mulai jam 10 pagi semalam.

Tiket Transtar Travel, yang mula dijual minggu lalu, juga telah habis, memetik laporan The Straits Times.

Causeway Link dan Transtar Travel adalah satu-satunya pengendali perkhidmatan bas yang menggunakan laluan di bawah VTL darat Malaysia-Singapura.

Pada 22 Disember tahun lalu, Singapura mengambil langkah dengan membekukan penjualan tiket penerbangan dan bas VTL ke Malaysia sehingga 20 Januari ini.

Kementerian Perdagangan dan Industri Singapura (MTI) berkata, langkah itu bertujuan mengurangkan risiko negara itu terdedah itu kepada kes import varian baharu Covid-19, Omicron.

Pihak berkuasa juga mengurangkan separuh kuota untuk jumlah pengembara yang dibenarkan menyeberangi Tambak Johor di bawah VTL darat mulai 21 Januari 2022. Republik itu masih belum menarik balik langkah berkenaan.

Jurucakap Causeway Link berkata lebih separuh daripada tiket yang dijual pada Isnin habis dalam masa sejam.

Menurutnya permintaan adalah tinggi tetapi pengendali bas Malaysia tidak dibenarkan mengeluarkan lebih banyak tiket, seperti yang ditetapkan oleh kerajaan.

Beberapa individu yang berjaya membeli tiket dari Causeway Link kemudiannya mengadu bahawa tempahan mereka telah ditukar.

Mereka pada asalnya telah menempah tiket dari Johor Baru ke Singapura, tetapi tempahan dalam talian kemudiannya menunjukkan tiket dari Singapura ke Johor Baru.

Lebih 20 pembeli telah membuat aduan berhubung kejadian itu, dan jurucakap syarikat itu berkata isu berkenaan disebabkan oleh masalah teknikal. – ST